LT Europos Sąjungos oficialusis leidinys C 198/1

Devintoji metinė ataskaita dėl 2002 m. liepos 12 d. Tarybos bendrųjų veiksmų 2002/589/BUSP dėl Europos Sąjungos indėlio į kovą su šaulių ir lengvųjų ginklų destabilizuojančiu kaupimu ir plitimu įgyvendinimo

(2010/C 000/01)

ĮVADAS

2009 m. ES ir toliau visuose daugiašaliuose forumuose bei vesdama politinį dialogą pagal atitinkamus tarptautinius dokumentus, pavyzdžiui, 2001 m. JT veiksmų programą, skirtą užkirsti kelią neteisėtai prekybai šaulių ir lengvaisiais ginklais, kovoti su ja ir ją panaikinti, akcentavo šaulių ir lengvųjų ginklų klausimą.

Vadovaujantis 2008 m. gruodžio mėn. priimtomis Tarybos išvadomis dėl straipsnio dėl šaulių ir lengvųjų ginklų įtraukimo į ES ir trečiųjų šalių susitarimus, 2009 m. vyko keletas derybų, kuriose derėtasi ir dėl straipsnio dėl šaulių ir lengvųjų ginklų. Šiomis aplinkybėmis dėl straipsnio dėl šaulių ir lengvųjų ginklų buvo susiderėta su Kinija, Iraku, Libija ir Pietų Korėja.

ES ir toliau rėmė trečiąsias valstybes, tarptautines ir regionines organizacijas kovojant su šaulių ir lengvųjų ginklų destabilizuojančiu kaupimu. Parama buvo teikiama įgyvendinant projektus, remiantis bendraisiais veiksmais ir Tarybos sprendimais, bei naudojant vystymosi ir bendradarbiavimo priemones, taip pat įgyvendinant projektus, kuriuos ES valstybės narės rėmė nacionaliniu lygiu.

2009 m. ES toliau dalyvavo procese, susijusiame su Sutartimi dėl prekybos ginklais. Visos ES valstybės narės balsavo už 2009 m. JT GA rezoliuciją dėl Sutarties dėl prekybos ginklais, pagal kurią 2012 m. bus sušaukta tarptautinė konferencija, kurioje vyks derybos dėl šios Sutarties. Be to, ES toliau dalyvavo šiame procese ir ragino trečiąsias šalis jį remti, be kita ko, įgyvendinant Tarybos sprendimą 2009/42/BUSP, kuriuo trečiosiose šalyse remiamas procesas, kurio tikslas – Sutartis dėl prekybos ginklais, 2009 m. organizuodama penkis regioninius seminarus.

ES kovos su neteisėtu šaulių ir lengvųjų ginklų bei jų šaudmenų kaupimu ir prekyba jais strategijoje, kuri buvo priimta 2005 m. gruodžio 15–16 d. įvykusiame Europos Vadovų Tarybos susitikime, ir toliau teikiamos strateginės gairės ES ir jos valstybių narių veiklai, susijusiai su šaulių ir lengvaisiais ginklais, pasitelkiant įvairias turimas priemones.

Ši ataskaita parengta įgyvendinant Tarybos bendruosius veiksmus 2002/589/BUSP. Joje apžvelgiama 2009 m. vykdyta veikla, ją sudaro trys dalys ir priedas:

— I dalyje apžvelgiamos valstybių narių pastangos spręsti su šaulių ir lengvaisiais ginklais susijusias problemas nacionaliniu lygiu,

— II dalyje nagrinėjamos tarptautinės įgyvendinimo pastangos,

— III dalyje nagrinėjamas dalyvavimas tarptautinių organizacijų veikloje ir pagal regioninius susitarimus vykdomame darbe įprastinių ginklų, ypač šaulių ir lengvųjų ginklų, srityje,

— priede pateiktas ES valstybių narių koordinavimo centrų šaulių ir lengvųjų ginklų srityje sąrašas.

I. NACIONALINĖ ĮGYVENDINIMO VEIKLA 2009 M.

2008 m. gruodžio 8 d. ES priėmė Bendrąją poziciją 2008/944/BUSP. Priėmus šį teisiškai privalomą dokumentą, oficialiai sėkmingai užbaigta kodekso peržiūra ir nustatyta dar viena svarbi gairė gerinant ES ginklų eksporto kontrolės standartus. Bendroji pozicija yra gerokai atnaujinta ir patobulinta priemonė, kuri pakeičia Elgesio kodeksą. Į ją įtraukta keletas naujų sąlygų, kurios pagilina ir išplečia taikymo sritį. Tai sąlygos dėl kontrolės taikymo tarpininkavimui, tranzito sandoriams bei nematerialiam technologijų perdavimui, taip pat dėl griežtesnių procedūrų įgyvendinimo siekiant suderinti valstybių narių eksporto politiką. Pripažindamos ypatingą valstybių, eksportuojančių karines technologijas ir įrangą, atsakomybę, valstybės narės dar kartą parodė pasiryžimą neleisti eksportuoti karinių technologijų ir įrangos, kurios galėtų būti panaudotos nepageidautiniems tikslams, pavyzdžiui, vidaus represijoms ar tarptautinei agresijai, arba padidintų regioninį nestabilumą.

I.A. Administracinių ir teisėsaugos įstaigų bendradarbiavimas, veiklos koordinavimas ir keitimasis informacija

Toliau išdėstyta ES valstybių narių pateikta informacija apie nacionalinę veiklą 2009 m. siekiant sustiprinti nacionalinių administracinių ir teisėsaugos įstaigų, atsakingų už rizikos, kurią kelia neteisėta prekyba šaulių ir lengvaisiais ginklais bei jų perteklinis kaupimas, mažinimą, bendradarbiavimą.

AUSTRIJA

Austrija toliau skatino administracines ir teisėsaugos įstaigas bendradarbiauti, koordinuoti savo veiklą ir tarpusavyje keistis informacija. 2009 m. tarpžinybinius posėdžius surengė Europos ir tarptautinių reikalų ministerija, Vidaus reikalų ministerija, Ekonomikos ir darbo ministerija bei Gynybos ministerija.

BULGARIJA

Bulgarija toliau skatino tarpinstitucinį bendradarbiavimą, veiklos koordinavimą ir keitimąsi informacija siekdama kovoti su šaulių ir lengvųjų ginklų kaupimu ir plitimu bei užkirsti kelią neteisėtai prekybai.

ČEKIJA

Remiantis Įstatymu Nr. 122/1997 (rink.) dėl Čekijos Respublikos ministerijų ir centrinės valdžios institucijų valstybės administravimo sistemos su pakeitimais, ginklų ir šaudmenų kontrolė bei priežiūra, prekyba ginklais, jų perdavimas, tarpininkavimas juos įsigyjant ir licencijavimas, taip pat atitinkamų įstatymų, sutarčių, konvencijų, dekretų ir taisyklių laikymasis priklauso šių institucijų kompetencijai:

Vidaus reikalų ministerijos

Pramonės ir prekybos ministerijos

Gynybos ministerijos

Muitinės administracijos

Užsienio reikalų ministerija yra koordinatorius ir nacionalinis ryšių su užsieniu ir tarptautinėmis organizacijomis kontaktinis punktas su šaulių ir lengvaisiais ginklais susijusiais klausimais, taip pat klausimais, susijusiais su tarptautiniais Čekijos įsipareigojimais.

KIPRAS

Kipro policijos centriniame komisariate įsteigtas nacionalinis ginklų archyvas, o elektroninė duomenų bazė palengvina keitimąsi informacija apie šaulių ir lengvuosius ginklus su kitomis ES kompetentingomis institucijomis, regioninėmis organizacijomis ir trečiosiomis šalimis.

DANIJA

Bendra sistema Danijoje

Danijos teisingumo ministerija administruoja Danijos ginklų ir sprogmenų teisės aktus, kuriuose, be kita ko, reglamentuojami su šaulių ir lengvaisiais ginklais susiję klausimai.

Pagal Danijos teisės aktų dėl ginklų ir sprogmenų nuostatas ginklai ir šaudmenys negali būti importuojami, gaminami, įsigyjami, turimi ar nešiojami neturint licencijos, kurią išduoda teisingumo ministras arba asmuo, ministro įgaliotas išduoti tokias licencijas.

Teisės aktuose taip pat numatyta, kad bet kokios rūšies ginklų ar sprogmenų, įskaitant šaudmenis, negalima eksportuoti be konkrečios teisingumo ministro licencijos. Ši nuostata taip pat taikoma šaulių ir lengviesiems ginklams.

Teisingumo ministras įgaliojo vietinės policijos apygardų komisariatus išduoti tam tikras iš pirmiau minėtų licencijų, susijusių su šaulių ir lengvaisiais ginklais (šaunamųjų ginklų turėjimas ir t. t.).

Duomenų bazės ir registrai

Danijos policija yra įsteigusi centrinę elektroninę duomenų bazę (Policijos ginklų registrą), kurioje, remiantis gautais prašymais išduoti šaunamųjų ginklų licencijas ir užregistruotais lygiavamzdžių šautuvų bei pan. pirkimo atvejais, registruojami visi asmenys, turintys leidimą turėti šaunamuosius ginklus. Registre taip pat saugoma informacija apie prarastus ir pavogtus ginklus.

Policijos ginklų registre kaupiama visa svarbi informacija, įskaitant ginklo kategoriją ir rūšį, gamintoją, modelį, žymas (numerį), kalibrą ir specifines ypatybes. Kiekvienas ginklas užregistruojamas suteikiant jam specialų identifikavimo numerį. Policija gali pareikalauti, kad ginklas būtų pažymėtas identifikavimo numeriu, jeigu ginklas buvo nepažymėtas gamykloje. Registre taip pat kaupiami duomenys, padedantys gauti informacijos apie ankstesnius ginklo savininkus.

Informacija apie prarastus šaunamuosius ginklus ir t. t. taip pat perduodama Šengeno informacinei sistemai (SIS).

Be to, reikalaujama, kad visos Danijos šaunamųjų ginklų savininkų asociacijos sudarytų savo ginklų registrus, kuriose turi būti sukaupta informacija apie visus asociacijos ir jos narių nuosavybėje esančius šaunamuosius ginklus.

Taip pat reikalaujama, kad verslininkai, turintys leidimą prekiauti ginklais, vestų užrašus apie ginklų pirkimą ir pardavimą ir, gavę specialius policijos nurodymus, reguliariai teiktų informaciją Policijos ginklų registrui.

ESTIJA

2009 m. Estija ir toliau skatino atitinkamas ministerijas ir valdžios įstaigas bendradarbiauti, koordinuoti savo veiklą ir tarpusavyje keistis informacija. Kuruojant Užsienio reikalų ministerijai vyko susitikimai su Užsienio reikalų ministerijos, Gynybos ministerijos, Ekonomikos reikalų ir ryšių ministerijos, Saugumo policijos valdybos, Estijos mokesčių ir muitų valdybos bei Estijos teisėsaugos valdybos atstovais siekiant spręsti klausimus, susijusius su eksporto kontrole, stebėti ir vertinti šiuo metu galiojančių teisės aktų aktualumą ir nustatyti pasenusias ar neaktualias nuostatas dėl ginklų, karinės įrangos ir dvejopo naudojimo objektų perdavimo. Be to, 2009 m. lapkričio mėn. Užsienio reikalų ministerijoje buvo surengtas vienos dienos seminaras dėl eksporto kontrolės (jame daugiausia dėmesio taip pat buvo skiriama šaulių ir lengviesiems ginklams). Renginiu buvo siekiama didinti pilietinės visuomenės, nevyriausybinių organizacijų, įvairių sektorių atstovų ir gamintojų informuotumą.

SUOMIJA

2009 m. darbą tęsė Nacionalinė šaulių ir lengvųjų ginklų ekspertų koordinavimo grupė. Šią grupę sudaro su ginklų kontrole, nusiginklavimu bei šaulių ir lengvųjų ginklų neplatinimu susijusių ministerijų atstovai bei šiuos klausimus sprendžiančių nacionalinių nevyriausybinių organizacijų atstovai. Grupė aptarė, inter alia, Suomijos politiką šaulių ir lengvųjų ginklų srityje, nacionalinių, regioninių ir visuotinių nuostatų bei reglamentų įgyvendinimą ir dvišalę pagalbą su šaulių ir lengvaisiais ginklais susijusiems projektams.

Suomijos policijos vyriausioji vadovybė buvo atskirta nuo Vidaus reikalų ministerijos, o Nacionalinis policijos departamentas pradėjo veikti 2010 m. sausio 1 d. Šaunamųjų ginklų naudojimo civiliniais tikslais licencijavimas ir Šaunamųjų ginklų įstatymo įgyvendinimo bendra priežiūra perduota Nacionaliniam policijos departamentui.

Šaunamųjų ginklų įstatymo įgyvendinimo bendra priežiūra priklauso Vidaus reikalų ministerijos kompetencijai. Policija prižiūri, kaip laikomasi šio įstatymo. Sienos apsaugos tarnyba ir muitinė prižiūri, kaip laikomasi šio įstatymo savo atitinkamos kompetencijos srityse.

Konfiskuoti arba savanoriškai valstybei perduoti šaulių ir lengvieji ginklai sunaikinami, jeigu neperduodami valdžios institucijoms. Tokie šaulių ir lengvieji ginklai sunaikinami policijai juos supjaustant mažais gabaliukais. 2009 m. iš viso buvo sunaikinta 6 338 šaunamieji ginklai; tai 97 procentai visų konfiskuotų arba valstybei perduotų šaunamųjų ginklų.

VOKIETIJA

Destabilizuojantis šaulių ir lengvųjų ginklų bei jų šaudmenų kaupimas ir platinimas, keliantis grėsmę taikai, saugumui ir vystymuisi, tebėra itin rimta problema. Vokietija tvirtai laikosi plataus požiūrio į kovą su destabilizuojančiu šaulių ir lengvųjų ginklų bei jų šaudmenų kaupimu ir platinimu ir šių procesų sustabdymą. Siekdama šio tikslo Vokietija, kaip Europos Sąjungos valstybė narė, vadovaujasi ES kovos su neteisėtu šaulių ir lengvųjų ginklų bei jų šaudmenų kaupimu ir prekyba jais strategija, kuri buvo priimta 2005 m. gruodžio 15–16 d. įvykusiame Europos Vadovų Tarybos susitikime.

Federalinė užsienio reikalų ministerija reguliariai rengė Nacionalinės šaulių ir lengvųjų ginklų klausimų koordinavimo grupės posėdžius. Šiuose posėdžiuose su šaulių ir lengvaisiais ginklais, įskaitant šaudmenis, susijusių klausimų spręsti susitinka ministerijų, administracijų, karinio ginklų kontrolės ir tikrinimo padalinio ir nevyriausybinių organizacijų ginklų ir eksporto kontrolės ekspertai. Grupėje svarstoma, inter alia, Vokietijos politika šaulių ir lengvųjų ginklų klausimais tarptautiniuose bei regioniniuose forumuose, daugiašalė ir dvišalė parama, taip pat nacionalinių, regioninių bei pasaulio mastu taikomų nuostatų bei reglamentų įgyvendinimas. Posėdžiuose pirmininkauja Federalinės užsienio reikalų ministerijos atstovas.

Buvo įgyvendinamos įvairios iniciatyvos, skirtos administracinių organų ir teisėsaugos įstaigų bendradarbiavimui nacionaliniu lygiu. Jos buvo susijusios su naujai priimtais teisės aktais, taip pat su galiojančių teisės aktų praktinio veikimo apžvalga. Šių pastangų sudėtinė dalis buvo mokymo priemonės. 2009 m. šios iniciatyvos visų pirma buvo susijusios su šiais klausimais:

Vokietija ėmėsi konkrečių veiksmų, siekdama įgyvendinti JT Protokolo prieš neteisėtą šaunamųjų ginklų, jų dalių, komponentų bei šaudmenų gamybą ir prekybą jais, papildančio Jungtinių Tautų Konvenciją prieš tarptautinį organizuotą nusikalstamumą, ir tarptautinio dokumento, įgalinančio valstybes laiku ir patikimai nustatyti bei susekti neteisėtus šaulių ir lengvuosius ginklus, nuostatas. Po to patikslinus Ginklų įstatymą, ginklų žymėjimas ir apskaita pradėti taikyti ir pagrindinėms ginklų dalims, todėl tapo paprasčiau susekti ginklų kilmę tarptautiniu lygiu.

GRAIKIJA

Vienas pagrindinių Piliečių apsaugos ministerijos ir Graikijos policijos štabo prioritetų – kova su neteisėta prekyba šaulių ir lengvaisiais ginklais. Dedamos visos pastangos siekiant sumažinti ir net išnaikinti šį reiškinį bei sustiprinti piliečių saugumo jausmą.

Pagal nusikaltimų prevencijos politiką 2009 m. buvo nustatytas tikslas konfiskuoti daugiau šaulių ir lengvųjų ginklų, kurie laikomi arba kuriais prekiaujama neteisėtai; jam pasiekti kompetentingos policijos institucijos turėjo parengti specializuotiems tikslams skirtus veiksmų planus. Veikla daugiausia vykdoma dviem kryptimis:

1. teisėtos ginklų prekybos kontrolė visais etapais (importo, prekybos, laikymo, naudojimo);

2. didesnės kontrolės, siekiant atsekti ir konfiskuoti neteisėtai importuotus, parduotus arba nupirktus, turimus ir naudojamus šaulių ir lengvuosius ginklus, įvedimas bendradarbiaujant su kitomis kompetentingomis institucijomis.

a) Teisėtos prekybos šaulių ir lengvaisiais ginklais kontrolės priemonės

Specialių patikrinimų agentūra turi elektroninę duomenų bazę; tai yra nacionalinė centrinė institucija keitimosi informacija srityje, galinti tiesiogiai gauti ir persiųsti informaciją apie visus ginklus, kuriais prekiaujama ir kurie yra laikomi teisėtai. Ši duomenų bazė yra nuolat atnaujinama, įtraukiant informaciją apie visus šaulių ir lengvųjų ginklų nuosavybės statuso pasikeitimus. Į šią duomenų bazę įtraukiami duomenys apie visus dingusius ginklus (neatsižvelgiant į tai, ar jie buvo pamesti, pavogti, pagrobti, aptikti), kad tie ginklai būtų konfiskuoti ar panaudoti kaip įrodymas baudžiamosiose bylose arba nustatyti jų duomenys, jei jie yra susekti.

Šioje duomenų bazėje atsispindi kiekvieno ginklo istorija, pradedant importu, baigiant jo paskutiniu teisėtu savininku (ginklų registro įrašai). Be to, ši duomenų bazė palengvina keitimąsi informacija apie šaulių ir lengvuosius ginklus su kitomis Graikijos ir užsienio valdžios institucijomis. Nustatytas mažiausias privalomas visų teisėtai ginklų prekyba užsiimančių įmonių tikrinimų skaičius per mėnesį. Kontrolės duomenys sutikrinami su agentūros elektroninėje duomenų bazėje saugomais duomenimis.

— Griežtai laikomasi taikomo Įstatymo 2168/1993 nuostatų ir atitinkamų ministerijų sprendimų. Tai pagrindinė mūsų šalies ginklų klausimus reglamentuojanti teisinė bazė. Šis įstatymas suderintas su Direktyva 91/477/EEB bei Šengeno konvencija ir kai kuriais atvejais jame išdėstytos net griežtesnės nuostatos (Įstatymo 2168/1993 15 straipsnis ir Baudžiamojo kodekso 272 straipsnis su pakeitimais, padarytais Įstatymu 2928/2001.)

— Pagal Įstatymo 2168/1993 nuostatas, norint užsiimti teisėta šaulių ir lengvųjų ginklų prekybos veikla (importas, eksportas, prekyba ir tranzitas) mūsų šalyje būtina turėti specialią, kompetentingos institucijos išduotą licenciją.

— Nacionalinės valdžios institucijos (uosto ir muitinės įstaigos, Specialių patikrinimų agentūra) ir karinės institucijos puikiai bendradarbiauja; jos taip pat keičiasi informacija su šalių, iš kurių į mūsų šalį importuojami ar per mūsų šalį transportuojami ginklai, kompetentingomis institucijomis.

b) Neteisėtos prekybos šaulių ir lengvaisiais ginklais kontrolės priemonės

— Atsižvelgiant į tai, kad dvišalis bendradarbiavimas regionų ir tarptautiniu lygiu yra laikomas tikrai būtinu siekiant užkirsti kelią neteisėtai ginklų prekybai tarp šalių ir ją panaikinti, mūsų šalis pasirašė susitarimus su kaimyninėmis šalimis dėl policijos bendradarbiavimo ir dalyvauja tarptautinėse, regioninėse bei dvišalėse organizacijose (Adrijos ir Jonijos jūrų iniciatyva, Pietryčių Europos bendradarbiavimo iniciatyva (SECI), Europolas, Interpolas).

— Visos į mūsų šalį atvykstančios transporto priemonės ir asmenys yra tikrinami nustatytuose sienos perėjimo punktuose.

— Vykdoma nuolatinė sausumos ir jūros sienos kontrolė (bendradarbiaujant su uosto institucijomis), kad būtų užkirstas kelias nelegaliai atvykstantiems į Graikijos teritoriją asmenims nelegaliai importuoti ginklus.

— Atskleisti atvejai nuodugniai tiriami, kad būtų nustatyti ir išardyti tinklai, kurie gali vykdyti aktyvią neteisėtą ginklų prekybą.

— Regionuose, kuriuose esama didelių problemų, susijusių su ginklų prekyba, laikymu ir naudojimu, bendradarbiaujant su vietos bendruomenėmis ir organais taikomos specialios priemonės.

VENGRIJA

Vengrija toliau skatino tarpinstitucinį bendradarbiavimą, veiklos koordinavimą ir keitimąsi informacija siekdama kovoti su šaulių ir lengvųjų ginklų kaupimu ir plitimu bei užkirsti kelią neteisėtai prekybai. 2009 m. buvo reguliariai rengiami Užsienio reikalų ministerijos, Gynybos ministerijos, Teisingumo ir teisėsaugos ministerijos ir kitų įstaigų atstovų susitikimai.

AIRIJA

Verslo, prekybos ir užimtumo ministerija, kuri yra karinės ir dvejopo naudojimo įrangos eksporto licencijas išduodanti institucija, toliau įgyvendino 2008 m. Eksporto kontrolės įstatymą.

Užsienio reikalų ministerija visus metus palaikė ryšius su Transporto ministerija, kad užtikrintų, jog būtų visapusiškai suprantama neteisėtų ginklų vežimo oro transportu rizika.

LIUKSEMBURGAS

Užsienio reikalų ministerijai pavesta palaikyti ryšius su kitomis valstybėmis ir organizacijomis, siekiant tarptautiniu lygiu koordinuoti veiklą šaulių ir lengvųjų ginklų srityje.

MALTA

Policijos, Muitinės ir Prekybos departamentai bei Užsienio reikalų ministerija nuolatos bendradarbiavo ir keitėsi informacija. Visi veiksmai, susiję su ginklų importu ir eksportu, vykdomi pagal įvairių departamentų suderintą mechanizmą, kaip nurodyta atitinkamuose teisės aktuose.

LENKIJA

Lenkija toliau skatino tarpinstitucinį keitimąsi informacija siekdama užkirsti kelią neteisėtai prekybai ginklais.

PORTUGALIJA

Toliau buvo dedamos pastangos skatinti teisėsaugos įstaigų bendradarbiavimą, veiklos koordinavimą ir keitimąsi informacija, kovojant su šaulių ir lengvųjų ginklų kaupimu ir plitimu bei siekiant užkirsti kelią neteisėtai prekybai jais. 2009 m. buvo reguliariai rengiami susitikimai su Užsienio reikalų ministerijos, Gynybos ministerijos ir Vidaus reikalų ministerijos atstovais.

ISPANIJA

2009 m. Ispanija padarė didelę pažangą įgyvendindama JT veiksmų programą dėl neteisėtos prekybos šaulių ir lengvaisiais ginklais visais jos aspektais prevencijos, kovos su ja ir jos panaikinimo, bei taikydama tarptautinę šaulių ir lengvųjų ginklų žymėjimo ir susekimo priemonę.

Vykdyta taikios gyvensenos propagavimo ir papildomų kontrolės gerinimo standartų nustatymo veikla bei sustiprinti nusistovėję ryšiai su Jungtinių Tautų Nusiginklavimo reikalų biuru, Interpolu, regioninėmis organizacijomis (ESBO, NATO) ir nevyriausybinėmis organizacijomis (tiek nacionalinėmis, tiek užsienio).

Susitikimus šiais klausimais reguliariai rengė įvairūs ministerijų departamentai, atsakingi už veiklos koordinavimą ir keitimąsi informacija šaulių ir lengvųjų ginklų bei jų šaudmenų srityje, t. y. visų pirma Nuolatinė tarpžinybinė ginklų ir sprogmenų komisija (CIPAE, du susitikimai per mėnesį), Tarpžinybinė užsienio prekybos gynybos ir dvejopo naudojimo prekėmis reguliavimo taryba (JIMDDU, vienas susitikimas per mėnesį) bei darbo grupės, atsakingos už neteisėtos prekybos šaulių ir lengvaisiais ginklais aptikimą ir kovą su ja.

I.B. Naujai priimti teisės aktai, galiojančių teisės aktų praktinio veikimo apžvalga

Kai kurios valstybės narės 2009 m. priėmė naujus teisės aktus arba šiuo metu atlieka galiojančių teisės aktų peržiūrą. Pastarojo meto pokyčių pavyzdžiai:

AUSTRIJA

2009 m. neįsigaliojo naujų konkrečiai su šaulių ir lengvaisiais ginklais susijusių teisės aktų.

Priėmus 2005 m. Užsienio prekybos įstatymą ir vėliau 2006 m. Užsienio prekybos reglamentą labai pagerėjo ginklų eksporto kontrolė. Šiais įgyvendinimo teisės aktais licencijų išdavimas suderintas su atitinkamomis ES elgesio kodekso ginklų eksporto srityje nuostatomis ir jos tampa privalomos Austrijos prekybininkams. Be to, juose tarpininko ir tarpininkavimo veiklos sąvokos apibrėžiamos laikantis Tarybos bendrosios pozicijos 2003/468/BUSP dėl tarpininkavimo ginklų prekyboje kontrolės.

Austrijos Karinių priemonių reglamentas bei Ekonomikos, šeimos ir jaunimo ministerijos karinės įrangos, kuri nėra karinės priemonės, sąrašas atitinka ES bendrąjį karinės įrangos sąrašą. Pagal Užsienio prekybos įstatymą į ES bendrąjį karinės įrangos sąrašą įtrauktai įrangai taikomas reikalavimas gauti eksporto, tranzito ir tarpininkavimo licenciją. Bendrijos viduje vykdomai prekybai į ES bendrąjį karinės įrangos sąrašą įtrauktomis prekėmis taikoma, su tam tikromis išimtimis, stebėsenos procedūra. Techninė pagalba įprastinių ginklų sistemų, kurias galima pritaikyti kariniams tikslams, tobulinimui, gamybai, tvarkymui, naudojimui, priežiūrai ar kitokiam paslaugų teikimui, kaupimui, bandymui ar platinimui neteikiama tokiais atvejais: jeigu tokia pagalba prieštarauja ribojamosioms priemonėms, nustatytoms pagal ES bendrąsias pozicijas ar ES bendruosius veiksmus, ESBO sprendimus ar pagal privalomas Jungtinių Tautų Saugumo Tarybos rezoliucijas.

Be to, gynybos ministro priimtame reglamente išvardijamos karinės priemonės ir kiti ginklai, kurių sunaikinimo galimybė yra svarstoma. Šis sąrašas sudarytas remiantis ES ir ESBO pateiktomis apibrėžtimis.

2009 m. spalio 26 d. Austrija Europos ir tarptautinių reikalų ministerijoje per „atvirų durų dieną“ teikė informaciją visuomenei apie dėl šaulių ir lengvųjų ginklų kylančias problemas. Plakatais bei dokumentiniu filmu visuomenė buvo informuojama apie siaubingus neteisėtos prekybos šaulių ir lengvaisiais ginklais padarinius.

BELGIJA

2009 m. balandžio 14 d. Karališkuoju dekretu (federalinės vyriausybės vykdomasis aktas), kuriuo iš dalies keičiamas 1997 m. balandžio 24 d. Karališkasis dekretas, patobulinti saugumo ir saugos standartai, taikomi prekiautojų ginklais, ginklų kolekcionierių ir savininkų turimų šaunamųjų ginklų ir šaudmenų saugojimui, sandėliavimui ir kolekcionavimui. Kiekvienos klasės ginklams ir šaudmenims taikomi specialūs saugojimo saugumo standartai. Naujajame Karališkajame dekrete pateikiamos naujos šaunamųjų ginklų turėjimo, demonstravimo, saugojimo namuose ir transportavimo saugumo taisyklės. Šios priemonės turi įsigalioti ne vėliau kaip 2010 m. balandžio 25 d.

ČEKIJA

Nacionalinės teisės aktai dėl šaulių ir lengvųjų ginklų, šaudmenų ir įprastinių ginklų buvo priimti ankstesniais metais. Be to, valdžios organai leidžia įgyvendinimo teisės aktus, skirtus eksporto, importo, tranzito, perdavimo ir susijusių tarpininkavimo paslaugų kontrolei, kad būtų sudarytos sąlygos griežtam, nuosekliam ir sklandžiam atitinkamų įstatymų taikymui. Iš esmės Čekijos Vyriausybės politika, įskaitant įstatymų sistemą, yra suderinama ir visiškai atitinka atitinkamas ES direktyvas, tarptautinės teisės aktus, konvencijas, sutartis ir iš jų kylančias pareigas ir įsipareigojimus.

2009 m. sausio 5 d. Čekijos Vyriausybė patvirtino Vyriausybės dekretą Nr. 10, kuriuo atitinkamoms ministerijoms ir valdžios institucijoms buvo pavesta parengti pakeitimus dėl suvienodintos padidintos rizikos prekių, įskaitant šaulių ir lengvuosius ginklus bei šaudmenis, traktavimo sistemos.

2009 m. buvo priimti septyni galiojančių įstatymų pakeitimai, keturi iš jų įsigaliojo 2009 m., trys iš jų dar svarstomi, darant prielaidą, kad jie įsigalios 2010 m.

Svarbiausi įstatymai ir kiti teisės aktai:

Įstatymas Nr. 38/1994 (rink. 1) dėl užsienio prekybos karinėmis priemonėmis reglamentavimo

(vadinamasis Užsienio prekybos karinėmis priemonėmis įstatymas)

Įstatymas Nr. 156/2000 (rink.) dėl šaunamųjų ginklų, šaudmenų ir pirotechnikos prietaisų bandymo, su pakeitimais (vadinamasis Šaunamųjų ginklų bandymo aktas)

Įstatymas Nr. 594/2004 (rink.) dėl Bendrijos dvejopo naudojimo prekių ir technologijų eksporto, persiuntimo, susijusių tarpininkavimo paslaugų ir tranzito kontrolės režimo įgyvendinimo, su pakeitimais

Įstatymas Nr. 156/2009 (rink.) dėl gynybos ir saugumo tikslais naudojamų daiktų traktavimo, su pakeitimais

Įstatymas Nr. 220/2009 (rink.) dėl Įstatymo Nr. 38/1994 (rink.) pakeitimų

Dekretas Nr. 332/2009 (rink.) dėl Įstatymo Nr. 38/1994 (rink.) įgyvendinimo, su pakeitimais

Įstatymas Nr. 484/2008 (rink.) dėl Įstatymo Nr. 119/2002 (rink.) dėl šaunamųjų ginklų ir šaudmenų (vadinamojo Ginklų įstatymo) pakeitimų

KIPRAS

Šaulių ir lengvųjų ginklų eksportas, tranzitas ir pakartotinis perdavimas reglamentuojami Ministro potvarkiu 257/2005 dėl karinės įrangos eksporto su pakeitimais, padarytais Potvarkiu 165/2008. Pirmiau minėtas potvarkis yra suderintas su ES elgesio kodeksu ginklų eksporto srityje ir su atitinkama 2000 m. birželio 13 d. Tarybos deklaracija 2000/C191/01. Šiuo atveju Kipro komercijos, pramonės ir turizmo ministerija yra kompetentinga institucija visoms šaulių ir lengvųjų ginklų eksporto, pakartotinio perdavimo (reeksporto) ir tranzito licencijoms išduoti, tuo tarpu Muitinės ir akcizų departamentas yra atsakingas už eksporto kontrolės vykdymą, laikantis muitinės teisės aktų nuostatų.

Be to, šaulių ir lengvųjų ginklų importas, įsigijimas, turėjimas ir transportavimas reglamentuojami Įstatymu 113 (1) 2004 dėl šaunamųjų ir nešaunamųjų ginklų, kuris yra suderintas su Europos Sąjungos direktyva 91/477/EEB (su pakeitimais) ir Tarybos deklaracija 2000/C191/01. Šiame įstatyme numatoma, kad Respublikos piliečiams ar gyventojams draudžiama gaminti ginklus, išskyrus atvejus, kai jie turi policijos vadovo tuo tikslu išduotą galiojančią licenciją. Tokia licencija išduodama piliečiams laikantis tam tikrų sąlygų, pavyzdžiui, inter alia, pareiškėjas neturi būti teistas ir turi būti atlikta medicininė apžiūra valstybinėje įstaigoje.

Be to, neteisėta šaulių ir lengvųjų ginklų gamyba, turėjimas, kaupimas ir neteisėta prekyba jais reglamentuojama Įstatymu 113 (1) 2004, už kurio nuostatų pažeidimą jame numatytos bausmės – laisvės atėmimas iki 15 metų ir (arba) 42 715 EUR bauda.

DANIJA

2008 m. birželio 12 d. Danijos Parlamentas priėmė naują įstatymą, kuriuo siekiama stiprinti pastangas kovojant su nelegalių ginklų turėjimu viešoje vietoje. Į Danijos baudžiamąjį kodeksą buvo įtraukta nauja nuostata, pagal kurią skiriama maksimali 4 metų laisvės atėmimo bausmė už nelegalių ginklų turėjimą, nešiojimą ar naudojimą, esant ypač sunkinančiomis aplinkybėmis, viešoje vietoje.

2004 m. spalio 1 d. įsigaliojo naujas įstatymas, kuriuo nustatomos ginklų transportavimo tarp trečiųjų šalių (t. y. kitų šalių nei Danija) taisyklės. Šiomis taisyklėmis draudžiama transportuoti ginklus ir t. t. į šalis, kurioms taikomas JT, ES arba ESBO nustatytas ginklų embargas. Taip pat draudžiamas transportavimas tarp trečiųjų šalių, kurios nėra išdavusios reikalingų eksporto ir importo licencijų.

Be to, 2005 m. birželio 14 d. Danijos Parlamentas priėmė įstatymą, nustatantį, be kita ko, tarpininkavimą ginklų srityje. Pagal šį įstatymą neturint teisingumo ministro ar ministro įgalioto asmens licencijos yra draudžiama kaip tarpininkui derėtis dėl sandorių, kuriais ginklai ir susijusios priemonės, kaip apibrėžta Danijos teisės aktuose dėl ginklų ir sprogmenų, perduodami iš vienos ES nepriklausančios šalies į kitą ES nepriklausančią šalį, ar tokius sandorius rengti. Be to, draudžiama pirkti arba parduoti tokius ginklus ir susijusias priemones juos perduodant iš vienos ES nepriklausančios šalies į kitą ES nepriklausančią šalį, ar kaip ginklų ir susijusių priemonių savininkui parengti tokį perdavimą. Draudimas netaikomas užsienyje gyvenančių asmenų kitoje ES valstybėje narėje ar už ES ribų vykdomai veiklai. Įstatymu įgyvendinama 2003 m. birželio 23 d. Europos Sąjungos Tarybos bendroji pozicija 2003/468/BUSP dėl tarpininkavimo ginklų prekyboje kontrolės.

ESTIJA

2009 m. buvo šiek tiek iš dalies pakeistas Ginklų įstatymas, kuriuo nustatytas teisinis pagrindas ir procedūros, kurių laikantis tvarkomi ginklai ir šaudmenys, suteikiami leidimai naudoti ginklus ir šaudmenis civiliniams tikslams, reglamentuojamas ginklų ir šaudmenų naudojimas ir nebenaudojimas civiliniams tikslams, nustatomi reikalavimai šaudykloms ir lauko šaudykloms, taip pat teisinis pagrindas ir procedūros, kurių laikantis vykdoma valstybės priežiūra šiose srityse, siekiant jį visiškai suderinti su Europos Sąjungos reglamentu dėl prekybos ginklais ir patikslinti užsieniečių teisę turėti ginklus.

Ginklų įstatymo keitimo ir pritaikymo procesas tebevyksta siekiant, kad jis atitiktų Europos Parlamento ir Tarybos direktyvą dėl ginklų įsigijimo ir laikymo kontrolės (2008/51/EB).

2009 m. nebuvo priimta jokių kitų teisės aktų dėl šaulių ir lengvųjų ginklų pakeitimų.

Estija šiuo metu atlieka galiojančio Strateginių prekių įstatymo peržiūrą; vis dėlto, 2009 m. nebuvo padaryta pakeitimų.

SUOMIJA

Siekiant nacionaliniu lygiu įgyvendinti Europos Parlamento ir Tarybos direktyvos, iš dalies keičiančios Tarybos direktyvą 91/477/EEB dėl ginklų įsigijimo ir laikymo kontrolės (2008/51/EB), reikalavimus buvo imtasi teisėkūros priemonių. Parlamentui patvirtinti pateiktas pasiūlymas dėl teisės akto (Įstatymo projektas 106/2009).

PRANCŪZIJA

Prancūzija tęsė darbą, susijusį su Jungtinių Tautų Šaunamųjų ginklų protokolo nuostatų įgyvendinimu, atsižvelgdama į 2008 m. gegužės 21 d. Direktyvos 2008/51/EB įsigaliojimą.

Vasenaro susitarimo karinės įrangos sąrašą patvirtinusi nacionaliniu ginklų eksporto kontrolės standartu, Prancūzija pritaikė savo teisės aktus dėl šaulių ir lengvųjų ginklų.

VENGRIJA

2009 m. nebuvo priimta naujų teisės aktų dėl šaulių ir lengvųjų ginklų. Vengrija įgyvendino Tarybos bendrąją poziciją 2008/944/BUSP, nustatančią bendrąsias taisykles, reglamentuojančias karinių technologijų ir įrangos eksporto kontrolę.

LATVIJA

2008 m. gruodžio 8 d. ES Tarybos bendrosios pozicijos 2008/944/BUSP, nustatančios bendrąsias taisykles, reglamentuojančias karinių technologijų ir įrangos eksporto kontrolę, nuostatos visiškai įtrauktos į Latvijos Respublikos nacionalinės teisės aktus.

2009 m. gruodžio mėn. Vyriausybė priėmė naują Potvarkį Nr. 1665 „Procedūros, pagal kurias išduodamos strateginių prekių licencijos ir kiti kontrolės dokumentai“, kuriuo įgyvendinami bendrojoje pozicijoje nustatyti prašymų dėl ES bendrajame karinės įrangos sąraše išvardytų prekių licencijų išdavimo peržiūros kriterijai.

2009 m. kovo mėn. iš dalies pakeistas 2007 m. liepos 19 d. Įstatymas dėl strateginės svarbos prekių apyvartos įtraukiant nuostatas dėl teisėsaugos institucijų operatyvinei veiklai vykdyti skirtos įrangos.

Dėl struktūrinių pokyčių įvairiose institucijose, dalyvaujančiose strateginių prekių kontrolės procese, 2009 m. buvo atlikta keletas nedidelių galiojančių nacionalinės teisės aktų pakeitimų.

2009 m. lapkričio 24 d. iš dalies pakeistas Potvarkis dėl nacionalinio strateginės svarbos prekių ir paslaugų sąrašo, kuriame pateiktas prekių, kurios turi būti kontroliuojamos, sąrašas, papildantis prekių sąrašą, pateiktą ES Tarybos reglamente (EB) Nr. 1334/2000 ir ES bendrajame karinės įrangos sąraše, įtraukiant nuostatas dėl teisėsaugos institucijų operatyvinės veiklos metu naudojamų stebėjimo kamerų.

2009 m. Gynybos ministerija priėmė naujas ginklų taisykles, kuriose nustatė suvienodintus ginklų apyvartos nacionalinėse ginkluotosiose pajėgose reikalavimus. Saugojimo apskaitos vykdymo ir sąlygų nustatymo procesas patobulintas ir tapo skaidresnis nustatant pagrindinius kontrolės principus visais nacionalinių ginkluotųjų pajėgų kontrolės lygiais.

Rengiami nauji teisės aktai dėl ginklų tvarkymo siekiant įtraukti 2008 m. gegužės 21 d. ES Tarybos direktyvos 2008/51/EB, kuria iš dalies keičiama ES Tarybos direktyva 91/477/EEB, nuostatas.

LIETUVA

2009 m. birželio mėn. Lietuvoje buvo surengtas pramonės ir akademinės bendruomenės atstovams skirtas informavimo seminaras eksporto kontrolės reglamentavimo ir politikos klausimais, įskaitant neteisėtos prekybos šaulių ir lengvaisiais ginklais prevencijos klausimus.

Lietuva reguliariai atnaujino Valstybių, į kurias draudžiama eksportuoti ar gabenti tranzitu į bendrąjį karinės įrangos sąrašą įtrauktas prekes ir kurioms draudžiama tarpininkauti, kai vedamos derybos, rengiami arba vykdomi sandoriai dėl į bendrąjį karinės įrangos sąrašą įtrauktų prekių, sąrašą, siekdama, kad jis atspindėtų JT Saugumo Tarybos ar Europos Sąjungos nustatytų karinei įrangai skirtų ribojamųjų priemonių pokyčius.

LIUKSEMBURGAS

2009 m. nebuvo priimta jokių naujų teisės aktų, skirtų konkrečiai šaulių ir lengviesiems ginklams.

Šios srities teisinę bazę sudaro 1983 m. kovo 15 d. Įstatymas dėl ginklų ir šaudmenų bei 1995 m. spalio 31 d. Didžiosios Hercogystės reglamentas dėl specialiai kariniam naudojimui skirtų ginklų, šaudmenų ir įrangos bei su jais susijusios technologijos importo, eksporto ir tranzito. Šie teisės aktai paskelbti Liuksemburgo Didžiosios Hercogystės oficialiajame leidinyje „Mémorial“. Tebevyksta galiojančių teisės aktų peržiūra.

Uždrausti ginklai

1983 m. kovo 15 d. Įstatymo dėl ginklų ir šaudmenų 4 straipsniu draudžiamas tam tikrų rūšių ginklų ir šaudmenų importas, gamyba, pakeitimas, remontas, įsigijimas, pirkimas, laikymas, sandėliavimas, transportavimas, nešiojimas, perdavimas, pardavimas, eksportas ar prekyba jais. Tačiau, nepaisant šios nuostatos, teisingumo ministras gali duoti leidimą visų pirma:

a) importuoti, įsigyti, pirkti, transportuoti, laikyti, parduoti, perduoti arba eksportuoti ginklus ir šaudmenis, kurie yra antikvariniai daiktai, meno kūriniai ar dekoratyviniai daiktai, arba kurie yra skirti įtraukti į kolekciją ar ekspoziciją, arba jais prekiauti; leidimas gali būti išduodamas su sąlyga, kad ginklas turi būti visam laikui padarytas nebenaudojamas;

b) importuoti, įsigyti, pirkti, transportuoti, laikyti, parduoti, perduoti arba eksportuoti ginklus ir šaudmenis mokslo ar švietimo tikslais;

c) importuoti, eksportuoti arba tranzitu iš užsienio vežti ginklus, kurie pervežami į kitą šalį.

Toks leidimas gali būti išduodamas su sąlyga, kad tų ginklų negalima naudoti jokiu kitu tikslu, išskyrus pirmiau nurodytą.

Liuksemburgas neturi nacionalinės žymėjimo sistemos, kuri būtų naudojama gaminant ir (arba) importuojant šaulių ginklus. Šalyje nėra ginklų gamyklų. Ginklininkai ir ginklais bei šaudmenimis prekiaujantys asmenys turi registruoti jų gaunamus ir išduodamus ginklus, nurodydami kiekvieno ginklo markę, kalibrą ir serijos numerį bei tiekėjo ir pirkėjo pavardes / pavadinimus bei adresus. Į registrą taip pat turi būti įtrauktas ministro duoto leidimo numeris ir išdavimo data. Šie duomenys turi būti pateikiami bet kurio valdžios institucijų atstovo prašymu. Gali būti pareikalauta, kad ginklininkai ir ginklais prekiaujantys asmenys savo registro kopiją pateiktų teisingumo ministrui. Teisingumo ministras nustato didžiausią ginklų ir šaudmenų kiekį, kurį ginklininkams ir ginklais prekiaujantiems asmenims leidžiama laikyti sandėlyje.

Maištų, įtartinų susirinkimų ar viešosios tvarkos pažeidimų atvejais teisingumo ministras gali įsakyti uždaryti ar evakuoti bet kurias ginklų ir šaudmenų parduotuves ir sandėlius bei perkelti jose laikomas atsargas į tam tikrą nurodytą vietą.

Už 1983 m. kovo 15 d. įstatymo pažeidimus baudžiama laisvės atėmimu nuo aštuonių dienų iki penkerių metų.

Eksporto kontrolė

Prašymas leisti vykdyti eksportą turi būti teikiamas Draudžiamų šaunamųjų ginklų departamentui kartu su įsigijančiojo asmens tapatybės dokumento kopija.

Be to, pareiškėjai privalo pateikti, ES valstybių narių atveju, dokumentą, kuriuo patvirtinamas valstybės, kurioje gyvena įsigijantysis asmuo, sutikimas, arba, ES nepriklausančių valstybių atveju, tos valstybės leidimo įsigyti šaunamąjį ginklą kopiją.

Gavęs leidimą, įsigijantis asmuo gali fiziškai pasiimti atitinkamą šaunamąjį ginklą iš pardavėjo ir transportuoti jį iki Liuksemburgo sienos. Atsižvelgiant į tai, kad toks leidimas galioja tik Liuksemburge, įsigijantis asmuo privalo teirautis valstybės, kurioje jis gyvena, ar yra reikalingas leidimas pagal tos valstybės teisės aktus.

Be to, Užsienio reikalų ministerijos licencijavimo tarnybos būtina prašyti išduoti eksporto licenciją.

Pagal Direktyvos 91/477/EEB dėl ginklų įsigijimo ir laikymo kontrolės (11 straipsnio) nuostatas ir ją taikydamas Liuksemburgas praneša kitoms atitinkamoms valstybėms narėms apie išduotas eksporto į jų teritorijas licencijas.

Licencijų tarnyba gali reikalauti, kad prie prašymų tranzitu vežti ginklus, šaudmenis ir specialiai kariniam naudojimui skirtą įrangą bei su tuo susijusias technologijas būtų pridedamas dokumentas, kuriame šalies, iš kurios yra prekės, kompetentingos institucijos patvirtintų, kad eksportas į nurodytą paskirties šalį yra leidžiamas.

Prie prašymų išduoti eksporto arba tranzito licencijas turi būti pridedamas pareiškėjo pasirašytas įsipareigojimas eksporto arba tranzito operaciją atlikti pagal licenciją. Po kiekvieno prekių, kurioms išduota eksporto licencija, išsiuntimo eksportuotojas per tris mėnesius Licencijų tarnybai turi pateikti įrodymą, kad prekės pasiekė leidžiamą paskirties valstybę ir kad importuotojas gavo leidimą prekes naudoti šalies viduje.

Tokiu įrodymu laikomas importuojančios šalies muitinės tarnybų išduotas dokumentas, patvirtinantis, kad eksportuotos prekės buvo deklaruotos naudojimui šalies viduje, arba bet kuris kitas dokumentas, patvirtinantis, kad importuojančioje šalyje prekes tiesiogiai perėmė tą daryti įgaliota institucija arba bet kuri jos vardu veikianti įmonė.

Ginklų sunaikinimas

Liuksemburge (armijos, policijos ir muitinės) naudojamas metodas yra ginklų naikinimas pjaustymo būdu. Tai atlieka minėtų institucijų atitinkamos ginklų saugyklos. Visas supjaustytas metalas sudedamas į konteinerį ir ginklų saugyklos darbuotojų gabenamas į plieno liejyklas, kur jis dalyvaujant liudininkams išlydomas elektrinėse aukštakrosnėse. Tada parengiamas šios operacijos protokolas.

NYDERLANDAI

2009 m. Nyderlandai iš esmės nekeitė šaulių ir lengvuosius ginklus reglamentuojančių teisės aktų. Šiuo metu Nyderlanduose rengiami ES direktyvos 2008/51/EB ir JT konvencijos prieš tarptautinį organizuotą nusikalstamumą Ginklų protokolo įgyvendinimo teisės aktai.

PORTUGALIJA

Įgyvendintos šios teisėkūros iniciatyvos:

— Įstatymas 17/2009, kuriuo iš dalies keičiamas Įstatymas 5/2006 (kuriuo nustatomas visapusiškas režimas, taikomas visų kategorijų šaulių ir lengviesiems ginklams, išskyrus kariniam naudojimui ir ginkluotosioms bei saugumo pajėgoms skirtus šaulių ir lengvuosius ginklus).

— Įstatymas 49/2009, kuriuo reglamentuojama tarpininkavimo veikla ir visa karinių ginklų eksporto, importo, tranzito bei perkrovimo veikla, nustatant prievolę visiems tarpininkams privalomai registruotis Gynybos ministerijoje.

RUMUNIJA

2009 m. buvo atnaujintas ir pagal Europos Sąjungos ir Vasenaro susitarimo sąrašus iš dalies pakeistas Karinių prekių, kurioms taikomas eksporto kontrolės režimas, sąrašas (Vyriausybės sprendimas Nr. 1607/2009).

SLOVAKIJA

Nacionaliniu lygiu įgyvendinant ES bendruosius veiksmus dėl šaulių ir lengvųjų ginklų bei ES neteisėtos prekybos įprastiniais ginklais prevencijos ir kovos su ja programą, taip pat šaulių ir lengvuosius ginklus reglamentuojančių teisės aktų atžvilgiu Slovakijoje 2009 m. įsigaliojo nauja teisinė sistema, apimanti kariniam naudojimui skirtų ginklų ir įrangos, šaulių ir lengvųjų ginklų, jų dalių ir atitinkamų šaudmenų importą, eksportą, perdavimą, licencijavimą, su jais susijusį tarpininkavimą ir jų turėjimą.

Slovakijos nacionalinė taryba priėmė du įstatymus. Įstatymas Nr. 179/1998 rink. buvo visapusiškai pakeistas naujuoju Įstatymu Nr. 403/2009 rink., suteikiant galimybę Ekonomikos ministerijos pareigą išduoti licencijas perduoti Gynybos ministerijai.

Įstatymu Nr. 292/2009 rink. nustatomas visapusiškas prekybos kontrolės režimas, taikomas visų kategorijų šaulių ir lengviesiems ginklams, išskyrus kariniam naudojimui skirtus šaulių ir lengvuosius ginklus.

SLOVĖNIJA

2004 m. buvo priimtas Įstatymas, kuriuo iš dalies keičiamas Įstatymas dėl ginklų (Slovėnijos Respublikos oficialusis leidinys Nr. 61/2000, 73/2004). Naujausiu 2004 m. liepos mėn. Įstatymo dėl ginklų pakeitimu vėl numatytas vienerių metų pereinamasis laikotarpis, skirtas amnestijai ir ginklų legalizavimui, o tarpininkavimas ginklų srityje taip pat klasifikuojamas kaip prekybos ginklais dalis. Naujausias įstatymas, kuriuo iš dalies keičiamas Įstatymas dėl ginklų, buvo priimtas 2009 m. Šiuo įstatymu taip numatomas legalizavimas 3 mėnesių laikotarpiu (iki 2010 m. vasario 14 d.). Įstatymas yra visapusiškai suderintas su 2008 m. gegužės 1 d. ES direktyva 2008/51/EB.

2004 m. buvo iš dalies pakeistas Baudžiamasis kodeksas (Slovėnijos Respublikos oficialusis leidinys Nr. 63-2167/1994 ir 95-4208/2004) – nustatyta tarpininkavimo sudarant su ginklais susijusius sandorius ar siūlant ginklus sąvokos apibrėžtis bei jo inkriminavimas ir nuo trejų iki penkerių metų padidinta nustatyta įkalinimo bausmė už tokią paprastos formos nusikalstamą veiką. 2009 m. Įstatymu, kuriuo iš dalies keičiamas Baudžiamasis kodeksas (Slovėnijos Respublikos oficialusis leidinys Nr. 39/2009), buvo padaryti keli pakeitimai, susiję su nusikalstama veika „neteisėta ginklų ar sprogstamųjų medžiagų gamyba ir prekyba jais“.

Yra dvi naujos dalys: 3. Jeigu ankstesnėje dalyje nurodyta nusikalstama veika yra susijusi su asmeniniais šaunamaisiais ginklais arba su nedideliu tokiems šaunamiesiems ginklams skirtų šaudmenų kiekiu, kaltininkui paskiriama ne ilgesnė kaip vienerių metų įkalinimo bausmė; ir 4. Asmeniui, kuris padirba arba neteisėtai sunaikina, pašalina ar pakeičia šaunamųjų ginklų žymenis, paskiriama tokia pati bausmė, kaip nurodyta ankstesnėje pastraipoje.

Ginklų nešiojimo, laikymo ir priežiūros tvarka, kai ginklais naudojasi Slovėnijos Respublikos įkalinimo įstaigų administracijos įgalioti oficialūs asmenys, reglamentuojama Ginklų nešiojimo, saugojimo ir priežiūros įkalinimo įstaigų administracijoje taisyklėse (Slovėnijos Respublikos oficialusis leidinys Nr. 85/2009, p. 11418–11424). Taisyklių 2 skyriaus 2–17 straipsniuose nustatyti ginklų tvarkymo, saugojimo ir apsaugos būdai. 17 straipsnyje nustatyta, kad generalinis direktorius paskiria asmenis, atsakingus už ginklų perėmimą ir teikimą, jų saugojimą ir priežiūrą, kai jie nėra naudojami, ir už specialių registrų tvarkymą. 4 ir 5 straipsniuose nustatyta, kad ginklai saugomi tinkamose patalpose, apsaugotose nuo patekimo be leidimo, vagystės, gaisro ir kitų pavojų ar netinkamo naudojimo. Įrašai apie tarnybinius ginklus, kuriuos laiko įkalinimo įstaigų įgaliotieji asmenys (kalėjimo sargybiniai), reglamentuojami Ginklų nešiojimo, saugojimo ir priežiūros įkalinimo įstaigų administracijoje taisyklėse. Kalėjimo sargybinių vadai ir vidaus organizacinių vienetų (įkalinimo įstaigų) vadovai (kalėjimų viršininkai) atsako už priežiūrą. Turimų ginklų skaičius peržiūrimas bent kartą per metus, atliekant kasmetinę inventorizaciją. Įkalinimo įstaigų administracijoje taip pat laikomas pagrindinis tarnybinių ginklų aprašas, kuris atnaujinamas nedelsiant, o kas trejus metus pagrindinės tarnybos įgaliotasis asmuo atlieka tarnybinių ginklų laikymo ir priežiūros kontrolę.

ISPANIJA

2009 m. nebuvo nustatyta jokių naujų taisyklių, skirtų konkrečiai šaulių ir lengviesiems ginklams.

Atitinkamas teisinis pagrindas yra 2007 m. gruodžio 28 d. Įstatymas Nr. 53/2007 dėl užsienio prekybos gynybai skirta įranga ir dvejopo naudojimo prekėmis kontrolės, kuris įsigaliojo 2008 m. sausio 29 d., ir 2008 m. gruodžio 12 d. Karališkasis dekretas (Real Decreto) 2061/2008, kuriame plėtojamos Įstatyme 53/2007 nurodytos įgyvendinimo taisyklės.

Įstatyme vienareikšmiškai remiamasi 2008 m. gruodžio 8 d. Bendrąja pozicija 2008/944/BUSP, nustatančia bendrąsias taisykles, reglamentuojančias karinių technologijų ir įrangos eksporto kontrolę, taip pat ESBO priimtais kriterijais, taikomais šaulių ir lengvųjų ginklų eksporto sandoriams.

Kitos taisyklės, taikomos šaunamųjų ginklų, jų šaudmenų ir sprogmenų kontrolei, yra 1993 m. sausio 29 d. Karališkasis dekretas 137/1993, kuriuo patvirtinamas reglamentas dėl šaunamųjų ginklų, ir 1998 m. vasario 16 d. Karališkasis dekretas 230/1998, kuriuo patvirtinamas reglamentas dėl sprogmenų.

Šie teisės aktai grindžiami visomis Europos Sąjungos priimtomis taisyklėmis ir Jungtinių Tautų Generalinės Asamblėjos priimtų Veiksmų programos bei rezoliucijų nuostatomis, be kita ko, dėl tarptautinio dokumento dėl šaulių ir lengvųjų ginklų ženklinimo ir susekimo taikymo, taip pat Konvencijos prieš tarptautinį organizuotą nusikalstamumą (kurią JT Generalinė Asamblėja priėmė 2001 m. gegužės 31 d.) papildomo protokolo dėl neteisėtos prekybos šaunamaisiais ginklais, jų dalimis ir šaudmenimis, vadinamo „Jungtinių Tautų šaunamųjų ginklų protokolu“, nuostatomis bei atitinka visas šių dokumentų nuostatas.

Ispanija taip pat yra Konvencijos dėl abipusio šaulių ginklų oficialių žymenų pripažinimo Šalis ir laikosi Nuolatinės tarptautinės komisijos nustatytų taisyklių, o įgyvendinant tą konvenciją priimtus sprendimus perkelia į savo nacionalines taisykles.

JUNGTINĖ KARALYSTĖ

2009 m. Vyriausybė užbaigė teisės aktų pakeitimus, susijusius su 2007 m. antrinės teisės aktų peržiūra, kuri buvo pradėta pagal 2002 m. Eksporto kontrolės įstatymą. 2008 m. potvarkiu dėl eksporto kontrolės, įsigaliojusiu 2009 m. balandžio 6 d., konsoliduoti trys ankstesni potvarkiai dėl eksporto ir prekybos: 2003 m. potvarkis dėl prekių eksporto, technologijų perdavimo ir techninės pagalbos teikimo (kontrolės) su pakeitimais; 2008 m. potvarkis dėl prekybos prekėmis (kontroliuojamų prekių kategorijų) (kuriuo savo ruožtu buvo pakeistas 2003 m. potvarkis dėl prekybos prekėmis (kontrolės) ir nustatyta trijų pakopų prekybos kontrolės sistema); ir 2004 m. potvarkis dėl prekybos kontroliuojamomis prekėmis (paskirties vietų, kurioms taikomas embargas). Taigi, naujuoju potvarkiu buvo apjungta JK vykdoma karinių ir pusiau karinių prekių eksporto kontrolė, nacionalinė dvejopo naudojimo kontrolė ir prekybos kontrolė, t. y. JK dalyvavimo karinių ir tam tikrų kitų prekių judėjime tarp dviejų užjūrio šalių, arba dalyvavimo rengiant tokį judėjimą, arba dalyvavimo sudarant palankesnes sąlygas tokiam judėjimui kontrolė.

I.C. Administracinių, teisėsaugos ir teisminių įstaigų mokymas

Kitame skirsnyje aptariamos nacionalinės pastangos ir iniciatyvos, kurių ES valstybės narės ėmėsi nacionalinių administracijų mokymo srityje.

MALTA

Administracijos ir teisėsaugos įstaigų mokymas kasmet numatomas atitinkamos įstaigos mokymo programoje.

LENKIJA

2009 m. kovo mėn. Užsienio reikalų ministerija surengė informuotumo didinimo apie eksporto kontrolę (įskaitant šaulių ir lengvųjų ginklų klausimą) seminarą. Šis renginys buvo skirtas ginklų ir karinės įrangos gamintojų bei eksportuotojų sąmoningumui didinti.

ISPANIJA

Kaip ir anksčiau, 2009 m. įvairios Ispanijos teisėsaugos įstaigos rengė kursus ir seminarus apie baudžiamąją teisę šaunamųjų ginklų bei sprogmenų srityje ir apie informacinių technologijų taikymą vykdant šių ginklų ir sprogmenų kontrolę. Taip pat reguliariai rengti seminarai siekiant didinti informuotumą apie teisinę sistemą, taikomą neteisėtos prekybos šaulių ir lengvaisiais ginklais prevencijai ir kovai su ja, kad būtų palaikomas ir didinamas už šiuos klausimus atsakingų policijos pareigūnų žinių lygis.

JUNGTINĖ KARALYSTĖ

Vyriausybei vykdant išsamią informavimo apie eksporto kontrolę kampaniją pramonės atstovams Jungtinėje Karalystėje, 2009 m. visos šalies mastu buvo surengti 42 seminarai ir mokymo kursai, kuriuose dalyvavo daugiau kaip 820 asmenų iš 340 organizacijų. Šie seminarai ir kursai nebuvo skirti šaulių ir lengvųjų ginklų klausimui, tačiau juose pabrėžiama, kokie gali būti padariniai, jeigu kontroliuojamos prekės eksportuojamos neturint tinkamos licencijos.

Buvo surengti, be kita ko, tokie seminarai ir kursai: pradedančiųjų seminarai, skirti asmenims, pradedantiems vykdyti eksporto kontrolę; pažengusiųjų lygio seminarai, apimantys daugelį klausimų, įskaitant eksporto technologijų, įvairių rūšių esamų licencijų klausimus, tai, kaip bendrovės laikosi eksporto kontrolės teisės aktų, ir JK kontrolinių sąrašų klausimą; seminaras atvirųjų licencijų ir reikalavimų laikymosi klausimais; naujas seminaras peržiūrėtos prekybos kontrolės klausimais, keli seminarai kontrolinio sąrašo klasifikacijos klausimu ir seminarai „Užtikrinti geresnės kokybės paraiškas licencijai gauti“ naudojant internetinę paraiškų licencijai gauti sistemą SPIRE.

16 bendrovių buvo surengtas mokymas vietoje. Be to, praėjusiais metais Eksporto kontrolės organizacijos (ECO) personalas padarė kelis pranešimus kitiems vyriausybės departamentams, pavyzdžiui, Jos Didenybės mokesčių ir muitų inspekcijai, JK prekybos ir investicijų organizacijai (UKTI), prekybos asociacijoms, taip pat surengė kelias konferencijas.

I.D. Kitos iniciatyvos ar veikla

DANIJA

Reguliariai skelbiami vadinamieji saugaus savanoriško atidavimo laikotarpiai, kai nelegalūs ginklai gali būti perduoti policijai, o juos perdavęs asmuo nėra apkaltinamas Ginklų ir sprogmenų įstatymo pažeidimu.

Pastaroji saugaus savanoriško nelegalių ginklų atidavimo akcija buvo surengta 2009 m. gegužės–birželio mėn.; policijai buvo perduoti iš viso 8 085 ginklai.

2009 m. Danijos nacionalinė policija toliau vykdė intensyvų tikslinį tyrimą, susijusį su rokeriais ir gaujų nariais, be kita ko, siekdama atskleisti neteisėtą ginklų turėjimą ir iškelti atitinkamus kaltinimus. Ginklai ne kartą panaudoti skirtingų gaujų narių ar su jais susijusių asmenų tarpusavio konfliktuose.

2009 m. Nacionalinis teismo ekspertizės tarnybų centras iš viso tyrimams gavo 2 831 ginklą. Danijos nacionalinė policija neturi informacijos, kiek ginklų konfiskuota iš gaujų narių.

ESTIJA

2009 m. policijos prefektūros visoje šalyje pradėjo nelegalių ginklų ir šaudmenų naikinimo kampanijas, skirtas neteisėtai civilių asmenų turimiems ginklams surinkti. Šiomis kampanijomis buvo siekiama padidinti civilių asmenų informuotumą apie jų teisines prievoles, susijusia su šaunamųjų ginklų turėjimu, sumažinti nelegalių ginklų bei šaudmenų kiekį ir padidinti visuomenės saugumą. Vykdant šias kampanijas iš piliečių buvo iš viso surinkti 92 ginklai. Visi surinkti ir konfiskuoti ginklai sunaikinami.

PRANCŪZIJA

Prancūzija toliau įgyvendino ginklų, visų pirma šaulių ir lengvųjų ginklų, eksporto skaidrumo politiką, paskelbdama metinę ataskaitą Parlamentui dėl Prancūzijos ginklų eksporto.

Prancūzijoje pradėtos diskusijos nacionaliniu lygiu dėl Prancūzijos požiūrio į „nusiginklavimą, demobilizaciją ir reintegraciją“ ir dėl „ginkluoto smurto“ koncepcijos.

GRAIKIJA

2009 m. konfiskuotų ginklų ir sprogmenų lentelė:

automatiniai šautuvai: 110 pistoletai: 538 rankiniai ginklai: 124 lygiavamzdžiai šautuvai ir Flober ginklai: 689 Iš viso: 1 461

ITALIJA

2009 m. gruodžio mėn. buvo įdiegta kompiuterizuota sistema SPACE. Kai ji pradės veikti visu pajėgumu, ji suteiks galimybę elektroniniu būdu atsekti visus civilinei rinkai skirtus šaunamuosius ginklus, kuriuos gamina, importuoja, eksportuoja ar turi Italijos bendrovės arba piliečiai.

2009 m. Italijos ginkluotosios pajėgos sunaikino daugiau kaip 15 000 pertekliniais Italijos teritorijoje nustatytų šaulių ir lengvųjų ginklų.

MALTA

2009 m. buvo sunaikinti iš viso 97 ginklai / šaunamieji ginklai.

LENKIJA

2009 m. buvo sulaikyti iš viso 3 932 ginklai, o 1 103 ginklai buvo sunaikinti.

RUMUNIJA

Nuo 2009 m. gruodžio mėn. Nacionalinė eksporto kontrolės agentūra reorganizuota į Užsienio reikalų ministerijos bendrąjį skyrių ANCEX.

2009 m. nacionalinė institucija, atsakinga už ginklų ir dvejopo naudojimo prekių eksporto kontrolės režimą, buvo integruota į Užsienio reikalų ministeriją (Vyriausybės nutarimas Nr. 1423/2009).

Užsienio reikalų ministerija / Bendrasis skyrius ANCEX atsako už Rumunijos eksporto kontrolės sistemą (teisinė sistema, licencijų išdavimas, vykdymo užtikrinimas, pramonės atstovų informavimas, skaidrumas).

SLOVAKIJA

Slovakijos Respublikoje galioja atitinkami teisės aktai ir būtinos administracinės priemonės, skirtos šaulių ir lengvųjų ginklų gamybai, turėjimui, žymėjimui ir prekybai jais kontroliuoti. Veiksminga eksporto kontrolės sistema suteikia galimybę atitinkamoms valdžios institucijoms nustatyti ir stebėti ginklų judėjimą bet kuriuo metu visoje Slovakijos Respublikos teritorijoje.

Ši sistema veiksmingai padeda kovoti su neteisėta prekyba įprastiniais ginklais Slovakijos Respublikoje.

2009 m. buvo antrą kartą pradėta amnestijos šaunamųjų ginklų srityje kampanija. 2009 m. lapkričio mėn. įsigaliojo visų asmenų, neteisėtai turinčių šaulių ir lengvųjų ginklų, visuotinė amnestija. Pagal amnestijos sąlygas asmenys gali visai nebaudžiami ir netraukiant jų baudžiamojon atsakomybėn registruoti bet kurį šaulių ar lengvąjį ginklą policijos įstaigose, ir jiems nereikia aiškinti ginklo kilmės ir įsigijimo būdo. Vyriausybė siekia suteikti asmenims, laikantiems neregistruotus ir slepiamus ginklus, galimybę atiduoti tokius ginklus netaikant jiems jokių sankcijų. Visuotinė amnestija galioja 6 mėnesius.

ISPANIJA

Koordinuojant Gardia Civil Centrinei ginklų ir sprogmenų inspekcijai, 2009 m. Ispanijos kompetentingos institucijos konfiskavo 227 nelegalius šaunamuosius ginklus (159 iš Šengeno erdvės valstybių ir 68 – iš Šengeno erdvei nepriklausančių šalių). Šiuo metu Ispanijos valdžios institucijos savo žinioje iš viso turi 286 247 įvairių rūšių šaunamuosius ginklus, iš kurių 19 452 jau atrinkti parduoti aukcionuose, o 32 933 – sunaikinti.

2009 m. valdžios institucijos atliko 24 589 inspekcijas, po kurių gamintojams, ginklininkams, atskiriems asmenims ar saugumo bendrovėms iškeltos 742 bylos; iš jų 151 byla yra susijusi su šaunamaisiais ginklais, o 591 – su sprogmenimis. Muitinės darbuotojai oro ir jūrų uostuose taip pat reguliariai vykdo šios srities veiklą, siekdami nustatyti, ar nėra pažeidimų.

II. TARPTAUTINĖ ĮGYVENDINIMO VEIKLA 2009 M.

II.A. Kovos su šaulių ir lengvųjų ginklų kaupimu ir plitimu bei neteisėtos prekybos įprastiniais ginklais prevencijos priemonės

II.A.1. Finansinė parama, techninė pagalba ir kitokia parama, teikiama JT, kitų tarptautinių ar regioninių organizacijų ir nevyriausybinių organizacijų vykdomoms atitinkamoms programoms ir projektams

II.A.1.1.1. Europos Sąjungos remiami veiksmai ir projektai. Parama tarptautinėms ir regioninėms priemonėms

Parama JT veiksmų programai dėl šaulių ir lengvųjų ginklų

ES toliau rėmė JT veiksmų programos dėl šaulių ir lengvųjų ginklų įgyvendinimą. Rengdamasi 2010 m. įvyksiančiam kitam kas dveji metai vykstančiam valstybių susitikimui ir 2012 m. peržiūros konferencijai, ES pradėjo nagrinėti konkrečius veiksmus ir projektus, kurie turės būti parengti bendradarbiaujant su JT Nusiginklavimo reikalų biuru ir kitais paramos teikėjais, kad būtų stiprinamas ir gerinamas svarbiausio tarptautinio dokumento šaulių ir lengvųjų ginklų srityje įgyvendinimas. 2010 m. pirmąjį pusmetį turi būti priimtas JT Nusiginklavimo reikalų biurui remti skirtas Tarybos sprendimas, apimsiantis veiksmus, kuriais remiamas visapusiškas šių dokumentų įgyvendinimas:

— JT veiksmų programos regionų ir pasaulio lygiu,

— Tarptautinio žymėjimo ir susekimo dokumento,

— Įprastinių ginklų šaudmenų atsargų valdymo techninių gairių.

Parama procesui siekiant sudaryti Sutartį dėl prekybos ginklais

Laikydamasi įsipareigojimo propaguoti būsimą Sutartį dėl prekybos ginklais trečiosiose valstybėse, ES 2009 m. priėmė ir įgyvendino 2009 m. sausio mėn. Tarybos priimtą Tarybos sprendimą 2009/42/BUSP, kuriuo remiamas procesas, kurio tikslas – sudaryti Sutartį dėl prekybos ginklais su trečiosiomis šalimis. Tarybos sprendimo tikslas – didinti nacionalinių ir regioninių subjektų, Jungtinių Tautų valstybių narių, pilietinės visuomenės ir pramonės atstovų informuotumą apie šiuo metu vykstančias tarptautines diskusijas dėl Sutarties dėl prekybos ginklais bei skatinti Jungtinių Tautų valstybių narių, visų pirma tų, kurios nepriklauso Vyriausybinei ekspertų grupei, diskusijas.

2009 m. buvo surengti penki regioniniai seminarai, skirti atitinkamai Vakarų ir Šiaurės Afrikai, Amerikai ir Karibų jūros regionui, Artimiesiems Rytams, Azijai ir Pietų bei Rytų Afrikai: 2009 m. balandžio 28–29 d. Dakare, 2009 m. birželio 18–19 d. Meksike, 2009 m. liepos 28–29 d. Amane, 2009 m. spalio 13–14 d. Kvala Lumpūre ir 2009 m. gruodžio 10–11 d. Adis Abeboje. Dalyvavimo seminaruose mastas tiek kokybiniu, tiek kiekybiniu požiūriu buvo labai geras. Šiuose renginiuose dalyviams buvo suteikta galimybė įgyti išsamesnių žinių apie klausimus, kurie bus nagrinėjami būsimoje Sutartyje dėl prekybos ginklais, ir, rengiantis JT debatams dėl šios sutarties, aptarti konkrečius regioninius klausimus.

Neribotos sudėties darbo grupės Sutarties dėl prekybos ginklais klausimu liepos mėn. įvykusio posėdžio ir 2009 m. spalio 20 d. įvykusio Generalinės Asamblėjos pirmojo komiteto posėdžio metu taip pat buvo surengti papildomi renginiai, kuriuose JT valstybėms narėms buvo pristatyti preliminarūs rezultatai, pasiekti pirmuosiuose keturiuose iš Tarybos sprendime numatytų seminarų.

Parama Afrikos Sąjungai

2009 m., finansuodama eksperto veiklą, ES parėmė Afrikos Sąjungą jai rengiant AS šaulių ir lengvųjų ginklų strategiją. Afrikos Sąjungos ad hoc iniciatyvinis komitetas pradėjo nagrinėti šaulių ir lengvųjų ginklų strategijos projektą, kad ją būtų galima priimti 2010 m. Priėmus AS šaulių ir lengvųjų ginklų strategiją būtų suintensyvintos AS pastangos sukurti taikos bei saugumo struktūrą ir sustiprintas jos įsipareigojimas kovoti su šaulių ir lengvųjų ginklų neteisėtu kaupimu ir prekyba jais.

ES ir Afrikos Sąjunga, padedant Italijos užsienio reikalų ministerijai, bendradarbiaudamos su Italijos tarptautinių reikalų institutu, ES saugumo studijų institutu ir Karališkuoju tarptautinių reikalų institutu Chatham House, surengė Romoje trijų dienų konferenciją „Afrikos ir ES taikos ir saugumo partnerystės įgyvendinimas“, kurioje daugiausia dėmesio buvo skirta šaulių ir lengvųjų ginklų klausimams bei problemoms, kurios yra būdingos Afrikai. Šios konferencijos rezultatais buvo remiamasi rengiant AS šaulių ir lengvųjų ginklų strategijos projektą.

ES bendrosios pozicijos dėl ginklų eksporto (buvusio Elgesio kodekso) propagavimas

Pasitelkdamos šiam klausimui skirtus Tarybos bendruosius veiksmus 2008/230/BUSP, ES ir valstybės narės toliau remia eksporto kontrolės stiprinimą ir Elgesio kodekse ginklų eksporto srityje (dabar – bendrojoje pozicijoje) nustatytų principų bei kriterijų taikymo trečiosiose šalyse skatinimą, teikdamos techninę pagalbą ir praktinę paramą – inter alia, rengiant nacionalinės teisės aktus ir aiškinant bei taikant kodekse nustatytus kriterijus, – taip pat skatindamos taikyti nuoseklumo ir skaidrumo didinimo priemones. Atsižvelgiant į tai, pirmininkavusios Čekija ir Švedija surengė tris informavimo seminarus, skirtus Ukrainai, Vakarų Balkanų ir Pietų Kaukazo šalims, kurie įvyko 2008 m. balandžio 23–24 d. Kijeve, 2009 m. birželio 3–5 d. Tiranoje ir 2009 m. spalio 27–28 d. Tbilisyje.

Be to, 2009 m. ES susitarė tęsti pirmiau nurodytuose bendruosiuose veiksmuose numatytos paramos gavėjams skirtą informavimo veiklą, parengė Tarybos sprendimo 2009/1012/BUSP galutinę redakciją ir 2009 m. gruodžio mėn. priėmė šį sprendimą. Naujajame Tarybos sprendime numatyti ne tik informavimo seminarai paramą gaunančiuose šalyse ar regionuose, bet ir personalo mainai, kurių trukmė būtų ne ilgesnė kaip vienas mėnuo ir pagal kuriuos paramą gaunančių šalių, kurios yra kandidatės tapti ES narėmis, pareigūnai vyktų į ES šalių atitinkamas institucijas, o ES šalių pareigūnai lankytųsi paramą gaunančių šalių atitinkamose institucijose.

II.A.1.1.2. Europos Sąjungos remiami veiksmai ir projektai. Parama su šaulių ir lengvaisiais ginklais susijusiai veiklai trečiosiose šalyse / regionuose

Ukraina

Pagal Tarybos sprendimą 2005/852/BUSP ES įsipareigojo skirti 1 mln. EUR NATO techninio aprūpinimo ir tiekimo agentūrai (NAMSA) įrangai įsigyti bei šaulių ir lengviesiems ginklams naikinti Ukrainoje, prisidėdama prie NATO Partnerystės taikos labui (PfP) dvylikos metų trukmės projekto pirmojo etapo vykdymo. Nors per pirmąjį projekto etapą Ukrainoje buvo numatyta sunaikinti 400 000 šaulių ir lengvųjų ginklų, 1 000 nešiojamų priešlėktuvinių ginklų sistemų ir 15 000 tonų šaudmenų, šaulių ir lengvųjų ginklų bei šaudmenų naikinimas sulėtėjo, kadangi atitinkamos Ukrainos valdžios institucijos nepateikė visų 400 000 šaulių ir lengvųjų ginklų, kuriuos anksčiau buvo numatyta sunaikinti. Iki šiol sunaikinta 130 000 šaulių ir lengvųjų ginklų.

Padarius keletą demaršų, 2009 m. liepos mėn. Ukrainos valdžios institucijos priėmė būtiną sprendimą atnaujinti šaulių ir lengvųjų ginklų bei šaudmenų naikinimą Ukrainoje, vykdant NATO patikos fondo PfP projektą. Tikimasi, kad dėl to bus papildomai sunaikinta 54 500 šaulių ir lengvųjų ginklų bei 6 000 tonų šaudmenų. Įgyvendindama pirmiau minėtą Tarybos sprendimą ES prisideda prie atnaujinto dar 54 500 šaulių ir lengvųjų ginklų sunaikinimo, taip užtikrindama, kad paskirtos lėšos būtų veiksmingai panaudotos.

Vakarų Balkanai

ES toliau rėmė demilitarizavimo pastangas šaulių ir lengvųjų ginklų srityje, visų pirma parengdama naują Tarybos sprendimą, kuriuo remiamas Pietryčių ir Rytų Europos šaulių ir lengvųjų ginklų kontrolės tarpininkavimo mechanizmas (SEESAC). Tarybos sprendime numatyta veikla siekiama:

— gerinti nesaugių ir nestabilių ginklų bei šaudmenų atsargų valdymą ir saugumą,

— mažinti esamas ginklų ir šaudmenų atsargas jas naikinant, ir

— įgyvendinti tarptautinius bei nacionalinius dokumentus, susijusius su žymėjimu ir susekimu Vakarų Balkanų šalyse.

Vakarų Balkanų šalys, visų pirma Kroatija, Serbija, Bosnija ir Hercegovina bei Juodkalnija, yra nurodytos kaip Tarybos sprendime numatytos paramos gavėjos. SEESAC įgyvendinimo veiklą pradės 2010 m.

Kosovas (1): ES teikė paramą finansuodama eksperto, prisidėjusio Kosovo vidaus reikalų ministerijoje įsteigiant šaulių ginklų skyrių ir įgyvendinant įstatymą dėl ginklų, veiklą. Bendras tikslas – stiprinti teisinę valstybę Kosove, sukuriant modernią sistemą, atitinkančią ES standartus, kurių būtina laikytis naudojant (išduodant licencijas, prekiaujant, importuojant, eksportuojant) ginklus nekariniais tikslais. Šis projektas finansuojamas pagal techninės pagalbos ir keitimosi informacija (TAEIX) programą.

Afrika:

Regioninės ekonominės bendrijos: 2009 m. ES toliau įgyvendino jos vykdomus projektus šaulių ir lengvųjų ginklų srityje, kuriais remiamos Afrikos regioninės ekonominės bendrijos, įskaitant Vakarų Afrikos valstybių ekonominę bendriją, Centrinės Afrikos valstybių ekonominę bendriją ir Rytų Afrikos bendriją. Įvairiais projektais siekiama, inter alia, stiprinti valstybių gebėjimus veiksmingai valdyti nelegalius šaulių ir lengvuosius ginklus, remiantis regioniniu požiūriu kovoti su tarpvalstybiniu šaulių ir lengvųjų ginklų platinimu, taip pat užtikrinti bendrą politinę priežiūrą ir veiksmingą legalių ginklų perdavimo valdymą subregioniniu lygiu. Šie projektai finansuojami pagal Europos plėtros fondą.

Šaulių ginklų regioninis centras (RECSA): 2009 m. ES vykdė parengiamuosius darbus, kad 2010 m. pradžioje būtų pradėtas projektas, kuriuo būtų remiama Afrikos ir ES strateginė partnerystė kovojant su neteisėtu šaunamųjų ginklų kaupimu ir prekyba jais Afrikoje, pasitelkiant Regioninį šaulių ir lengvųjų ginklų centrą (RECSA), kurio buveinė yra Nairobyje. Projektu siekiama didinti atitinkamų institucinių ir pilietinės visuomenės subjektų informuotumą ir žinias apie teisėkūros srities ir institucinius kovos su neteisėtu šaunamųjų ginklų kaupimu bei neteisėta prekyba jais aspektus, kad būtų didinamas nacionalinių koordinavimo centrų vaidmuo arba kad jie būtų steigiami ir kad būtų parengti ir (arba) įgyvendinami nacionaliniai veiksmų planai. Juo taip pat siekiama stiprinti Afrikos regionines policijos vadovų organizacijas ir nacionalinių, regioninių bei žemyno teisėsaugos įstaigų gebėjimus bei jų tarpusavio bendradarbiavimą kovojant su tarpvalstybine neteisėta prekyba šaunamaisiais ginklais ir sprogstamosiomis medžiagomis. Šis projektas finansuojamas pagal Stabilumo priemonę (3,3 mln. EUR).

Nigerija: 2009 m. lapkričio 19 d. Europos Komisija ir Nigerijos Federalinė Vyriausybė pasirašė Nigerijos ir EB šalies strategijos dokumentą ir nacionalinę orientacinę programą 2008–2013 m. laikotarpiui; vienas iš šių dokumentų tikslų – padėti valdžioms institucijoms joms dedant pastangas remti stabilumą ir sukurti saugią aplinką tiek šalies viduje, tiek už jos ribų, vadovaujantis teisinės valstybės principais. Atsižvelgiant į tai, ES galėtų remti priemones, kuriomis būtų keliama specializuotų agentūrų, sprendžiančių su organizuotu nusikalstamumu ir šaulių ginklais susijusius klausimus, kompetencija techniniais klausimais ir būtų stiprinami įprastų policijos pajėgų gebėjimai tyrimų ir kriminalistikos srityje, kad būtų, inter alia, sumažinti neteisėti šaulių ginklų srautai ir prekyba jais. Ši pagalba gali būti teikiama įgyvendinant konkrečius projektus, kuriais būtų remiamas nacionalinių gebėjimų stiprinimas tokiose srityse, kaip ginklų turėjimo ir gamybos licencijavimas, ginklų atsargų valdymo sistemos kūrimas ir muitinės bei kitų sienų kontrolės įstaigų informuotumo didinimas. Šiuos projektus būtų galima pradėti vykdyti 2011 m.

Centrinė Amerika:

Centrinės Amerikos šaulių ir lengvųjų ginklų kontrolės programa: 2009 m. Europos Sąjunga pradėjo teikti paramą Centrinės Amerikos šaulių ir lengvųjų ginklų kontrolės programai (CASAC), kad būtų suintensyvinta kova su neteisėta prekyba šaunamaisiais ginklais ir sprogstamosiomis medžiagomis Centrinėje Amerikoje bei kaimyninėse šalyse, įskaitant Karibų jūros regioną. Projektą sudaro du lygiai:viena vertus, jame daugiausia dėmesio skiriama Centrinei Amerikai, įskaitant Meksikos ir Kolumbijos dalyvavimą, kad būtų didinami stiprinami gebėjimai ir stiprinamos nacionalinės bei regioninės institucijos ir valstybės agentūros, atsakingos už šaulių ir lengvųjų ginklų kontrolę, taip pat stiprinami ir didinami pilietinės visuomenės organizacijų gebėjimai propaguoti ginklų kontrolę;kita vertus, juo sukuriama transregioninė erdvė, kurioje būtų keičiamasi regionine patirtimi, daugiausia dėmesio skiriant informacijos rengimui ir pajėgumų pasienio bei muitinės zonose gerinimui ir kūrimui. Šis projektas finansuojamas pagal Stabilumo priemonę (1 mln. EUR).

Be to, Europos Sąjunga rėmė vystymosi ir bendradarbiavimo projektus, susijusius su smurto mažinimu ir prevencija, įskaitant supažindinimą su pavojumi ir pagalbą aukoms, vykdomus daugelyje šalių (San Salvadore, Šri Lankoje, Kenijoje, Ugandoje …) siekiant padėti nutraukti smurto ciklą ir skatinti visuomenėje taikią gyvenseną. ES taip pat toliau rėmė platesnius DDR projektus (Centrinės Afrikos Respublikoje, Dramblio Kaulo Krante …), kuriais, švelninant ginkluotųjų pajėgų restruktūrizavimo socialinį poveikį, sudarant palankesnes sąlygas kariuomenės personalui išeiti į pensiją ar suteikiant socialines ir ekonomines galimybes buvusiems kovotojams, skatinama saugi ir patikima aplinka.

II.A.1.2. ES politinis bendradarbiavimas su trečiosiomis valstybėmis

Šaulių ir lengvųjų ginklų klausimas buvo įtrauktas į kelių ES reguliarių politinių dialogų su trečiosiomis šalimis ir subregioninėmis organizacijomis, įskaitant Afrikos, Amerikos, Artimųjų Rytų, Persijos įlankos, Rytų ir Pietryčių Europos šalių organizacijas, darbotvarkę.

Be to, ES tęsė darbą, kad būtų užmegztas šaulių ir lengvųjų ginklų klausimams skirtas ES ir Kinijos dialogas, kurio metu būtų galima numatyti konkrečias bendras iniciatyvas, skirtas kovai su neteisėta prekyba šaulių ir lengvaisiais ginklais bei jų šaudmenimis. Paskutinis susitikimas šiuo klausimu, kuriame šį klausimą aptarė trejetui atstovaujantys ekspertai, įvyko 2009 m. spalio 12 d. Niujorke. 2010 m. turėtų būti surengtas šiam klausimui skirtas ES ir Kinijos šaulių ir lengvųjų ginklų srities ekspertų susitikimas.

Atsižvelgiant į 2008 m. gruodžio mėn. priimtas Tarybos išvadas dėl straipsnio dėl šaulių ir lengvųjų ginklų įtraukimo į ES ir trečiųjų šalių susitarimus, Visuotinio nusiginklavimo ir ginklų kontrolės darbo grupės atstovai buvo informuoti apie vykstančias derybas dėl atitinkamų susitarimų su Brunėjaus Darusalamu, Kinija, Libija, Mongolija, Filipinais, Rusija, Singapūru, Tailandu ir Vietnamu, į kuriuos numatoma įtraukti nuostatą dėl šaulių ir lengvųjų ginklų, ir jas aptarė. 2009 m. antrąjį pusmetį su Kinija, Iraku, Libija ir Pietų Korėja buvo susitarta dėl nuostatos dėl šaulių ir lengvųjų ginklų įtraukimo į atitinkamas sutartis, dėl kurių deramasi su ES.

II.A.2. ES valstybių narių teikiama finansinė parama, techninė pagalba ir kitokia parama projektams šaulių ir lengvųjų ginklų srityje

Buvo vykdomi ne tik projektai, kuriuos naudodama įvairias turimas priemones finansuoja ES; valstybės narės taip pat finansavo nemažai dvišalių projektų, susijusių su šaulių ir lengvaisiais ginklais. Toliau pateikiama valstybių narių iki šiol šiai ataskaitai parengta informacija.

AUSTRIJA

2009 m. Austrija toliau dalyvavo įvairiuose Jungtinių Tautų Nusiginklavimo reikalų biuro vykdomuose paramos projektuose, kuriais remiamas JT kovos su šaulių ir lengvaisiais ginklais procesas, daugiausia dėmesio skirdama Afrikoje vykdomiems projektams.

Visų pirma Austrija rėmė šiuos projektus:

— praktinių nusiginklavimo priemonių įgyvendinimas Vakarų Afrikoje, techninė parama ECOWAS šaulių ginklų padaliniui ir ECOWAS šaulių ginklų programai (ECOSAP),

— su šaulių ginklais susijusios tarpininkavimo veiklos reguliavimas Afrikoje,

— teisinio dokumento dėl šaulių ir lengvųjų ginklų kontrolės Centrinėje Afrikoje rengimas.

Euroatlantinės partnerystės tarybos lygiu Austrija suteikė finansinę paramą NAMSA vadovaujamam šaulių ir lengvųjų ginklų sunaikinimo Albanijoje projektui. 2009 m. vykdyti NAMSA projektai, kuriuos Austrija rėmė ankstesniais metais, apima šaulių ir lengvųjų ginklų bei šaudmenų sunaikinimo Ukrainoje ir Kazachstane projektus.

Be to, Austrija toliau kaupė specialią patirtį šaulių ir lengvųjų ginklų bei įprastinių šaudmenų fizinio saugumo ir atsargų valdymo srityje. Austrija, nusiųsdama instruktorius ir dalyvius, prisidėjo prie dviejų daugiašalių mokymo kursų šaulių ir lengvųjų ginklų klausimais, surengtų NATO mokykloje Oberamergau, įskaitant praktinį mokymą Austrijos šaudmenų sandėlyje. Austrija taip pat nusiuntė instruktorius į tris daugiašalius fizinio saugumo ir atsargų valdymo mokymo kursus Afrikoje ir Vidurinėje Azijoje.

BELGIJA

2009 m. Belgija toliau finansavo kelis projektus ir organizacijas, kurie vykdė darbą šaulių ir lengvųjų ginklų destabilizuojančio platinimo klausimu.

2009 m. lapkričio mėn. Gento universitetas, finansuojant Belgijos užsienio reikalų ministerijai, paskelbė ataskaitą „Ginklų paieška. Nelegalių ginklų Kolumbijoje kontrolės, prekybos jais ir jų naudojimo perspektyvos“. Šiame leidinyje pateikta šaulių ir lengvųjų ginklų, konfiskuotų iš nevyriausybinių ginkluotų subjektų Kolumbijoje, analizė, atsektos jų kilmės šalys ir pateikti pasiūlymai vertinti bei tobulinti Europos šaulių ir lengvųjų ginklų eksporto kontrolę.

Afrikoje 2009 m. Belgija toliau rėmė šaulių ir lengvųjų ginklų kontrolės projektus. Kongo Demokratinėje Respublikoje buvo teikiama parama keliems su DDR susijusiems projektams. Burundyje, nuginkluojant ir demobilizuojant PALIHEPETU FNL kovotojus, buvo remiamas Rubiros rinkimosi zonos plėtojimas ir kūrimas. Malyje, Timbuktu regione, buvo remiamas šaulių ginklų rinkimas ir naikinimas pasitelkiant vietos komisijas. Mozambike Belgija rėmė operaciją „Rachel“ – procesą, kuriuo siekiama sunaikinti ginklų slėptuves, paliktas po pilietinio karo pabaigos. Ginklų naikinimo procesas užtikrinamas vykdant bendras Mozambiko policijos tarnybos ir Pietų Afrikos policijos tarnybos operacijas, kuriose dalyvauja daugiafunkcinės grupės; jos imasi veiksmų reaguodamos į informaciją apie tai, kur yra paslėptų ir apleistų ginklų saugyklų, ir identifikavus tokias saugyklas jų turinys sunaikinamas.

Balkanuose Belgija 2009 m. bendrai finansavo UNDP projektą Bosnijoje ir Hercegovinoje (SACBiH) – koordinuojamas tarptautines pastangas siekiant užtikrinti tinkamą šaulių ir lengvųjų ginklų kontrolę ir sukurti saugią bei veiksmingą logistinę šaudmenų naikinimo sistemą, kad būtų sušvelnintas pavojus ir susijusi rizika. Be to, Belgija prisidėjo prie NATO patikos fondo, kuriuo remiamas Kosovo apsaugos korpuso (KPC) išformavimas, įskaitant nusiginklavimą bei šaulių ir lengvųjų ginklų naikinimą.

Belgija taip pat remia kasmet skelbiamą Šaulių ginklų apžvalgą.

SUOMIJA

2009 m. Suomija teikė finansinę paramą atitinkamoms programoms ir projektams, inter alia, Kazachstane, Baltarusijoje ir Moldovoje.

PRANCŪZIJA

Prancūzija teikė finansinę paramą pereinamojo laikotarpio demobilizacijos ir reintegracijos programai (TDRP), nustatytai 2009–2012 m. laikotarpiui. Šioje programoje daugiausia dėmesio skiriama penkioms prioritetinėms šalims (Burundžiui, Ugandai, Centrinės Afrikos Respublikai, Kongo Demokratinei Respublikai ir Ruandai); ja remiamos demobilizacijos ir reintegracijos pastangos vykdant ilgalaikes vystymosi programas Afrikos Didžiųjų ežerų regiono šalyse, kuriose vyksta pereinamojo laikotarpio procesai.

Prancūzija taip pat toliau teikė finansinę paramą Regioninio ginklų kontrolės patikros ir įgyvendinimo pagalbos centro (RACVIAC-CSC) veiklai Balkanuose.

Prancūzija dalyvavo mokomajame seminare ginklų ir šaudmenų atsargų valdymo klausimu, skirtame ECOWAS valstybėms, kuriose vartojamos portugalų ir prancūzų kalbos, kuris 2009 m. gegužės 11–15 d. buvo surengtas Bamako taikos palaikymo mokykloje. Surengus seminarą buvo suteikta galimybė detalizuoti penkerių metų planą, kuris bus pateiktas Europos plėtros fondui (EPF) finansavimui gauti.

2009 m. lapkričio 23–25 d. Kadunoje (Nigerija) Prancūzija dalyvavo darbo grupės veikloje, kad būtų užbaigtas pagrindų dokumentas, kuriame ECOWAS pateikiamos gairės dėl paramos jos valstybėms narėms valdant ginklų bei šaudmenų atsargas ir užtikrinant jų apsaugą.

Galiausiai Prancūzija prisijungė prie dviejų misijų, kurias Šveicarijai vadovaujant vykdė Daugiašalė šaulių ginklų ir šaudmenų grupė (MSAG), kad būtų nustatytos priemonės siekiant padidinti Malyje laikomų ginklų ir šaudmenų atsargų saugumą ir saugą (2009 m. vasario 9–21 d. ir 2009 m. birželio 20 d.–liepos 5 d. misijos).

VOKIETIJA

Vokietija prisideda prie projektų ir veiklos šaulių ir lengvųjų ginklų bei jų šaudmenų srityje, dalyvaudama įvairių institucijų ir organizacijų vykdomose programose ir bendradarbiaudama su jomis. Dauguma šių veiksmų vykdomi ilgiau nei vienerius kalendorinius metus. Toliau išvardytos pagrindinės 2009 m. iniciatyvos:

Afganistanas (trukmė: 2004 m. –); bendras biudžetas: 3 000 000 EUR)

Nuo 2004 m. Vokietija remia nusiginklavimo, demobilizacijos ir reintegracijos bei neteisėtų ginkluotų grupių išformavimo procesus Afganistane, bendrai finansuodama ginklų bei šaudmenų pertekliaus šalinimo ir naikinimo veiklą.

Angola (trukmė: 2003–2009 m.; bendras biudžetas: 11 990 332 EUR)

Vokietija remia buvusių kovotojų ir jų šeimos narių socialinę ir ekonominę reintegraciją Angoloje. Pasitelkdama Instituto de Reintegração Sócio-Profissional para Ex-militares (IRSEM), Vokietija prisideda prie Pasaulio banko vadovaujamos demobilizacijos ir reintegracijos programos Angoloje (ADRP). Buvusių kovotojų reintegracija remiama vietos lygiu vykdant socialinius ir ekonominius vystymo projektus bei stiprinant vietos savivaldos administracijas.

Kambodža (trukmė: 2007–2009 m.; bendras biudžetas: 1 615 000 EUR)

Vokietija toliau rėmė Kambodžos Karališkąją Vyriausybę jai sprendžiant šaulių ir lengvųjų ginklų kontrolės klausimus, daugiausia dėmesio skirdama atsargų valdymui ir įprastinių šaudmenų atsargų pertekliaus naikinimui bei saugiam policijos ginklų laikymui.

Kongo Demokratinė Respublika (trukmė: 2005–2011 m.; bendras biudžetas: 12 000 000 EUR)

Vokietija remia anksčiau su kovotojų pajėgomis susijusių vaikų ir jaunuolių socialinę bei ekonominę reintegraciją KDR Maniemos provincijoje, skirdama 3,5 mln. EUR (techninė pagalba), ir buvusių kovotojų reintegraciją, skirdama 8,5 mln. EUR (iki 2008 m. spalio mėn., finansinė parama) darbui imliems infrastruktūros projektams.

Kosovas (trukmė: 2006–; 500 000 EUR)

Vokietija toliau rėmė Saferworld veiklą, kuria siekiama didinti visuomenės dalyvavimą mažinant civilių asmenų neteisėtai turimų šaulių ir lengvųjų ginklų skaičių ir propaguojant tokią saugumo aplinką Kosove, kurioje būtų labiau reaguojama į pokyčius.

Nepalas (trukmė: 2007–2010 m.; bendras biudžetas: 5 000 000 EUR)

Nuo 2007 m. Vokietija šalies pietinėje dalyje įgyvendina projektą „Parama priemonėms, kuriomis siekiama taikos proceso“. Pagal projektą teikiamos pagrindinės paslaugos, pavyzdžiui, vandens tiekimas, sanitarinių sąlygų ir sveikatos priežiūros užtikrinimas internuotiems maoistų kovotojams ir aplinkinių bendruomenių gyventojams.

Nepalas (trukmė: 2007–2010 m.; bendras biudžetas: 2 300 000 EUR)

Nepalo vakarų centrinėje dalyje Vokietija remia buvusių kovotojų / šalies viduje perkeltųjų asmenų / pabėgėlių socialinės bei ekonominės reabilitacijos ir reintegracijos programą ir juos priimančias bendruomenes Rukumo ir Rolpos apskrityse. Pagrindiniai projekto aspektai – sukurti pagrindinę socialinę bei ekonominę infrastruktūrą ir didinti namų ūkių pajamas žemės ūkio ir ne žemės ūkio sektoriuose. Programa padedama įgyvendinti 2006 m. taikos susitarimą.

Afrikos Didžiųjų ežerų regionas ir aplinkinės teritorijos (trukmė: 2003–2009 m.; bendras biudžetas: 12 900 000 EUR)

Vokietija teikia 12,9 mln. EUR vertės paramą Pasaulio banko vadovaujamos Daugiašalės demobilizacijos ir reintegracijos programos patikos fondui, remiančiam Didžiųjų ežerų regioną ir aplinkines teritorijas. Vokietija taip pat skiria lėšų projektui „Kova su neteisėtu šaulių ir lengvųjų ginklų platinimu“, kuris įgyvendinamas teikiant paramą Afrikos Didžiųjų ežerų regiono konferencijų procesui (2004–2011 m.) – 7,5 mln. EUR.

Sektoriaus programa „Taika ir saugumas“ (trukmė: 2008–2014 m.; bendras biudžetas: 5 000 000 EUR)

2001 m. Vokietijos Vyriausybė parengė sektoriaus projektą „Vystomasis bendradarbiavimas ir šaulių ginklų kontrolė (DECOSAC)“. Vienas iš projekto tikslų – rengti ir išbandyti priemones, skirtas šaulių ginklų kontrolei vykdant vystomąjį bendradarbiavimą. 2008 m. liepos mėn. sektoriaus projektas „Vystomasis bendradarbiavimas ir šaulių ginklų kontrolė“ sujungtas su sektoriaus projektu „Krizių prevencija“ ir „Saugumo sektoriaus reforma“ sukuriant sektoriaus programą „Taika ir saugumas“ (trukmė: 2008–2014 m., 2008–2011 m. biudžetas: 5 000 000). Vykdant programą „Taika ir saugumas“ ir taikant ją ginkluoto smurto mažinimo ir prevencijos srityje sprendžiami su šaulių ir lengvaisiais ginklais susiję klausimai.

Senegalas (trukmė: 2004–2015 m.; antrajam etapui (2007–2010 m.) skirtas biudžetas: 11 800 000 EUR)

Vokietija remia taikos stiprinimo ir socialinio bei ekonominio vystymosi programą Casamance regione. Pagal šią programą remiamos vietinės taikos iniciatyvos ir grįžusių asmenų reintegracijos priemonės. Be to, pagal ją teikiama parama atkuriant socialinę ir ekonominę infrastruktūrą, taip pat parama žemės ūkio gamybai ir kitiems pajamų šaltiniams.

Vokietija toliau rėmė pagal Šaulių ginklų apžvalgą vykdomą tyrimų veiklą, susijusią su tam tikrais neteisėtos prekybos šaulių ir lengvaisiais ginklais, ypač prekybos šaudmenimis, aspektais.

VENGRIJA

Vengrija dalyvauja JAV Gynybos ir grėsmių mažinimo agentūros (DTRA) vykdomame regioninio požiūrio į atsargų mažinimą (RASR) projekte Vakarų Balkanuose, kurio tikslas – teikiant paramą regione vykdomiems ginklų naikinimo projektams išlaikyti stabilumą ir užkirsti kelią neteisėtai prekybai šaulių ir lengvaisiais ginklais.

AIRIJA

2009 m. Airija 180 000 EUR suma prisidėjo prie paramos Jungtinių Tautų vykdomam Su šaulių ginklais susijusių veiksmų koordinavimo (CASA) projektui, kuriuo siekiama parengti tarptautiniu mastu priimtus standartus šaulių ir lengvųjų ginklų srityje (ISACS).

Be to, 46 100 EUR buvo suteikta Ženevos forumui, t. y. Ženevoje įkurtai organizacijai, kuri tarp vyriausybių, tarptautinių organizacijų ir NVO kuria partnerystes nusiginklavimo ir ginklų kontrolės srityje. Ženevos forumas toliau remia vykdomus kovos su šaulių ir lengvųjų ginklų platinimu bei netinkamu naudojimu procesus.

Airijos nuomone, vykdant šaulių ginklų procesą pilietinės visuomenės dalyvavimas yra itin svarbus, o NVO turima patirtis yra ypač vertinga akcentuojant svarbiausius klausimus. Todėl toliau buvo remiama Tarptautinio veiksmų dėl šaulių ginklų tinklo (IANSA) veikla, 2009 m. suteikus 8 820 EUR subsidiją.

LATVIJA

Latvija aktyviai dalyvauja tarptautinių, visų pirma JT, ESBO, NATO, forumų veikloje sprendžiant šaulių ir lengvųjų ginklų bei įprastinių ginklų klausimus. Latvija teikia metines nacionalines ataskaitas pirmiau minėtoms organizacijoms dėl savo veiklos kovojant su neteisėta prekyba šaulių ir lengvaisiais ginklais.

LIETUVA

Vykdydamas provincijos atstatymo veiklą Goro provincijoje, Afganistane, Lietuvos karinis personalas nuo 2005 m. naikina senų, perteklinių bei surinktų šaulių ir lengvųjų ginklų, sprogmenų bei šaudmenų atsargas. Provincijos atstatymo grupė taip pat padeda vietos valdžios institucijoms vykdyti Neteisėtų ginkluotų grupuočių išformavimo Afganistane (DIAG) programą, taip pat padeda ginklų saugojimo, žymėjimo ir apskaitos srityse. Be to, ji padėjo vietos valdžios institucijoms rinkti šaulių ir lengvuosius ginklus bei šaudmenis.

LIUKSEMBURGAS

— Kovos su šaulių ginklų kaupimu ir platinimu priemonės:

2008–2010 m. Liuksemburgo valdžios institucijos finansavo projektą, skirtą Afrikos konfliktų prevencijos ir taikos užtikrinimo NVO tinklui stiprinti, kurį vykdo Europos taikos ir saugumo tyrimų ir informacijos institutas (GRIP). Pagal šį projektą numatyta, be kita ko, sukurti Centrinės ir Vakarų Afrikos NVO, dirbančių taikos kultūros, taikos kūrimo ir kovos su lengvųjų ginklų platinimu srityse, tinklą. Bendras šiam projektui skirtas įnašas sudaro 285 000 EUR.

NYDERLANDAI

2009 m. Nyderlandai, be kita ko, prisidėjo prie toliau išvardytų institucijų, projektų ir veiklos šaulių ir lengvųjų ginklų bei šaudmenų srityje:

— Saferworld: parama vyriausybėms joms įgyvendinant teisės aktus ir taisykles,

— Saugumo studijų institutas (ISS): nuo 2002 m. teikiama parama Ginklų valdymo programai, įskaitant paramą vyriausybėms ir regioninėms organizacijoms joms įgyvendinant teisės aktus bei taisykles ir atliekant tyrimus keliose su šaulių ir lengvaisiais ginklais susijusiose srityse (naikinimo būdai, neteisėta prekyba šaulių ir lengvaisiais ginklais ir t. t.),

— Organizacija „HALO Trust“: šaulių ir lengvųjų ginklų bei šaudmenų rinkimas ir naikinimas Afganistane,

— Šaulių ginklų apžvalga: kasmetinis leidinys, kuriame pateikiami tyrimų rezultatai, susiję su šaulių ir lengvųjų ginklų problema visame pasaulyje, nurodomas pagrindinis finansavimas,

— Parama Ugandos Nacionaliniam šaulių ir lengvųjų ginklų kontrolės koordinavimo centrui – Ugandos nacionalinio veiksmų plano įgyvendinimas,

— Minų naikinimo veiksmų grupė: šaulių ir lengvųjų ginklų naikinimas Kongo Demokratinėje Respublikoje.

LENKIJA

Lenkija dalyvauja vykdant ilgalaikį ES projektą dvejopo naudojimo prekių eksporto srityje, skirtą Gruzijos eksporto kontrolės institucijų atstovams. Projektu siekiama pristatyti tarptautinės ir nacionalinės teisės aktus dvejopo naudojimo prekių ir ginklų (įskaitant šaulių ir lengvuosius ginklus) eksporto kontrolės srityje. Pagrindiniai diskutuojami klausimai: Gruzijos eksporto kontrolės sistemos praktinis veikimas, jos nuoseklumas ir skaidrumas bei sritys, kurias galima patobulinti. Šis projektas vykdomas bendradarbiaujant su Austrija, Vokietija, Slovėnija ir Švedija.

PORTUGALIJA

Portugalijos ginkluotosios pajėgos, dalyvaujančios taikos palaikymo ar taikos stiprinimo operacijose, kai buvo būtina, sulaikė ir naikino šaulių ir lengvuosius ginklus.

ISPANIJA

Amerikos valstybių organizacija

2009 m. Ispanija sumokėjo savanorišką 320 000 EUR įnašą Amerikos valstybių organizacijai, kad paremtų teisėkūros rėmimo projektus ir parlamentinių tinklų stiprinimo projektus.

Šaulių ir lengvųjų ginklų parlamentinis forumas

Du Ispanijos Parlamento nariai nuolat dalyvavo Šaulių ir lengvųjų ginklų parlamentinio forumo veikloje nuo tada, kai jis buvo įsteigtas 2002 m. spalio mėn. Ispanijoje. Ispanija forumui skyrė šiuos savanoriškus įnašus: 30 000 EUR 2007 m.; 80 000 EUR 2008 m. ir 100 000 EUR 2009 m.

Vakarų Afrikos valstybių ekonominė bendrija (ECOWAS)

Ispanija pasirašė Susitarimo memorandumą su Vakarų Afrikos valstybių ekonominės bendrijos (ECOWAS) Vykdomuoju Sekretoriatu, pažadėdama skirti 500 000 EUR sumą organizacijos veiklai ir programoms, iš kurių bendrą įnašas – 200 000 EUR, o 300 000 EUR turėjo būti skirta Šaulių ir lengvųjų ginklų kontrolės Vakarų Afrikoje programai paremti.

ŠVEDIJA

Švedija, t. y. per Užsienio reikalų ministeriją, Švedijos tarptautinio vystomojo bendradarbiavimo agentūrą (SIDA), Švedijos ginkluotąsias pajėgas ir Folke Bernadotte akademiją, teikė paramą keliems projektams, kuriais siekiama užkirsti kelią neteisėtai prekybai šaulių ir lengvaisiais ginklais visais jos aspektais, su ja kovoti ir ją panaikinti, kaip nurodyta JT veiksmų programoje.

2009 m. Užsienio reikalų ministerija teikė paramą šiems projektams ir veiklai:

— SIPRI (papildant pagrindinį finansavimą) projektui (-ams) dėl ginklų perdavimo į Afriką, Sutarties dėl prekybos ginklais įgyvendinimo praktiniams uždaviniams ir galimybėms: 2,13 mln. SEK,

— Šaulių ginklų apžvalgai, Ženeva: 1 mln. SEK,

— Jungtinių Tautų Nusiginklavimo reikalų biuro (JT NRB) regioniniams seminarams siekiant skatinti ginklavimosi skaidrumą: ataskaitų dėl įprastinių ginklų perdavimo ir karinių išlaidų teikimas: 600 000 SEK,

— JT įprastinių ginklų registro revizijai: 900 000 SEK.

2009 m. SIDA teikė paramą šiems projektams ir organizacijoms:

— Arias Foundations: 11 mln. SEK 2009–2011 m.,

— UNLiREC: 12 mln. SEK 2008–2012 m.,

— Šaulių ir lengvųjų ginklų parlamentiniam forumui: 4,6 mln. SEK 2008–2010 m.,

— UNICEF Šaulių ir lengvųjų ginklų programai: 15,5 mln. SEK 2006–2009 m.,

— Saferworld: 12,6 mln. SEK 2006–2009 m.,

— Demobilizavimo ir reintegravimo programoms per UNDP ir UNICEF Sudane: 60 mln. SEK 2009–2010 m. ir per UNICEF Kolumbijoje: 5 mln. SEK 2009 m.,

— Demobilizavimo ir reintegravimo tikrinimui ir stebėsenai per Amerikos valstybių organizacijos misijos programą (MAPP) Kolumbijoje: 6,5 mln. SEK 2009 m.,

— Vaikų demobilizavimui ir reintegravimui Ugandoje per Pasaulio banką: 6 mln. SEK 2008–2010 m.

2009 m. Švedijos ginkluotosios pajėgos prisidėjo prie šių projektų ir veiklos:

— Dalyvavo trišaliame (Švedija, Ukraina, Latvija) šaudmenų naikinimo projekte Ukrainoje,

— Teikė finansinę paramą 2008 m. UNDP šaulių ginklų kontrolės ir mažinimo projektui Bosnijoje ir Hercegovinoje (UNDP SACHIB). Ši parama buvo faktiškai suteikta 2008 m. ir 2009 m.,

— Švedijos nacionalinis gynybos koledžas (SNDC) dalyvauja išlaikant ir plečiant tarptautinį DDR ekspertų tinklą. Programa apima mokymo, tinklų kūrimo ir tarptautinę veiklą,

— Švedijos nacionalinis gynybos koledžas (SNDC) yra Integruotos DDR mokymo grupės (IDDRTG) narys ir šiuo metu yra vienas iš jos pirmininkų,

— DDR kursai jau planuojami ir vedami bendradarbiaujant su Folke Bernadotte akademija.

Be to, 2009 m. Folke Bernadotte akademija prisidėjo prie šių projektų ir veiklos:

— Nuo 2008 m. buvo integruotos DDR mokymo grupės (IDDRTG) narė (anksčiau Švedijai atstovavo Nacionalinis gynybos koledžas),

— Rėmė integruotus nusiginklavimo, demobilizacijos ir reintegracijos standartus,

— Buvo atsakinga už dvejus nusiginklavimo, demobilizacijos ir reintegracijos kursus atitinkamai Sandö (Švedija) ir Barselonoje,

— Folke Bernadotte akademija taip pat dalyvavo įvairiuose renginiuose nusiginklavimo, demobilizacijos ir reintegracijos tema Švedijoje ir užsienyje.

JUNGTINĖ KARALYSTĖ

Safeworld veikla buvo finansuojama siekiant padėti įgyvendinti dvimetį projektą (nuo 2009 m. balandžio mėn.), kad Kinijos valdžios institucijos ir pilietinės visuomenės subjektai geriau suprastų atsakingo požiūrio į įprastinių ginklų perdavimą, įskaitant tarptautinės Sutarties dėl prekybos ginklais koncepciją, svarbą.

Trys pagrindinės šio projekto kryptys yra politinis dialogas, informuotumo didinimas ir moksliniai tyrimai.

Pagrindinio finansavimo teikimas Regioniniam šaulių ir lengvųjų ginklų centrui (RECSA) siekiant sustiprinti kovos su neteisėtu šaulių ir lengvųjų ginklų platinimu veiksmų koordinavimą Didžiųjų ežerų regione, Afrikos Kyšulyje ir kaimyninėse valstybėse buvo grindžiamas principais, tikslais ir siekiais, nustatytais Nairobio deklaracijoje, Nairobio protokole ir Susitarime dėl RECSA įsteigimo.

Be to, finansuotas Vakarų Afrikos valstybėms Dakare surengtas 2009 m. Jungtinių Tautų Nusiginklavimo reikalų biuro regioninis seminaras skaidrumo įprastinių ginklų srityje klausimais. Seminare daug dėmesio skirta įprastinių ginklų perdavimo skaidrumui, pasitikėjimo stiprinimo priemonėms ir praktinėms pratyboms.

2009 m. gegužės mėn. JK Parlamento komitetas ginklų eksporto kontrolės klausimams lankėsi Kijeve su atsakomuoju vizitu; Ukrainos parlamentarai Londone lankėsi 2007 m. Pagrindiniai tikslai buvo skatinti didinti skaidrumą ir veiksmingiau atlikti parlamentinį Ukrainos ginklų eksporto procesų tikrinimą.

2009 m. birželio mėn. ekspertai iš ESBO, JK ir JAV padėjo pasirengti saugiai sunaikinti ir nukenksminti 324 nešiojamas priešlėktuvines ginklų sistemas Kipre.

II.A.3. Tarptautinių seminarų ir konferencijų organizavimas ar dalyvavimas juose

RUMUNIJA

2009 m. kovo mėn. Bukarešte regioninį seminarą „Šaulių ir lengvųjų ginklų tarptautinio perdavimo nukreipimo rizikos mažinimas“ surengė Saferworld (Britanijos NVO) kartu su Nacionalinės eksporto kontrolės agentūra (ANCEX), bendradarbiaudamos su Europos rizikos, saugumo ir ryšių valdymo (EURISC) fondu (Rumunijos NVO).

Seminaro tikslai – nustatyti geros praktikos pavyzdžius ir sustiprinti tarptautinį dialogą dėl bendrųjų metodų, kuriuos Valstijos naudoja, kad nustatytų ir iki minimumo sumažintų konkrečią šaulių ir lengvųjų ginklų nukreipimo neteisėtiems galutiniams naudotojams riziką, įskaitant strategijas tokiai rizikai sumažinti.

II.A.4. Kitos iniciatyvos

Bendra pozicija dėl ginklų eksporto

ES toliau ryžtingai skatino pažangą stiprinant įprastinės ginkluotės, įskaitant šaulių ir lengvuosius ginklus bei jų šaudmenis, teisėto perdavimo kontrolę. Įprastinės ginkluotės eksporto darbo grupėje valstybės narės praneša, kaip jų nacionalinės teisės sistemose įgyvendinama Bendroji pozicija 2008/944/BUSP; Bosnija ir Hercegovina, Kanada, Kroatija, Islandija, Juodkalnija ir Norvegija oficialiai suderino savo veiksmus su šia bendrąja pozicija.

Atsižvelgdama į ginklų eksporto skaidrumo ES politiką ir įgyvendindama Bendrosios pozicijos 2008/944/BUSP 8 straipsnį, 2009 m. spalio 8 d. Taryba susipažino su 11-a ES metine ataskaita dėl ginklų eksporto (OL C 265, 2009 11 6).

ES iniciatyva kovoti su neteisėta prekyba šaulių ir lengvaisiais ginklais, vykdoma naudojant oro transportą

2009 m. pirmąjį pusmetį ES toliau įgyvendino 2007 m. pradėtą ES iniciatyvą kovoti su neteisėta prekyba šaulių ir lengvaisiais ginklais, kuri vykdoma naudojant oro transportą. Visuotinio nusiginklavimo ir ginklų kontrolės darbo grupė ir ES jungtinio situacijų centro (SITCEN) atstovai keliuose posėdžiuose svarstė galimybes padidinti iniciatyvos poveikį ir sustiprinti valstybių narių ryšių centrų tinklą. Su iniciatyvos įgyvendinimu susijusi padėtis taip pat buvo išsamiai nagrinėjama 2009 m. gegužės 13 d. ekspertų posėdyje, kurį kartu organizavo Stokholmo tarptautinis taikos mokslinių tyrimų institutas (SIPRI), pirmininkaujanti Čekija ir Švedija. 2009 m., remdamasis iš valstybių narių gauta informacija, SITCEN atliko naują šaulių ir lengvųjų ginklų platinimo naudojant oro transportą Afrikoje į pietus nuo Sacharos studiją. Studija yra konfidencialus dokumentas, kurį atitinkamos valstybių narių institucijos turi naudoti kaip priemonę, skirtą užkirsti kelią neteisėtai prekybai šaulių ir lengvaisiais ginklais, kuri vykdoma naudojant oro transportą.

Be to, ES valstybės narės ėmėsi šių nacionalinių veiksmų:

ISPANIJA

Ispanija surengė 6-ąjį regioninį seminarą šaulių ir lengvųjų ginklų klausimu, kuriame daugiausia dėmesio skirta Jungtinių Tautų veiksmų programos bei Sutarties dėl prekybos ginklais projekto perspektyvoms (2009 m. vasario 16–20 d.), ir antrąjį seminarą Ženevos deklaracijos dėl ginkluoto smurto ir vystymosi klausimu (2009 m. balandžio 20–23 d.), kurie įvyko Kartachenos de Indias (Kolumbija) mokymo centre ir yra Ispanijos tarptautinio vystomojo bendradarbiavimo agentūros (AECID) vykdomi mokymo ir paramos projektai Lotynų Amerikos šalims.

Ispanija finansavo seminarą tarptautinio dokumento dėl šaulių ir lengvųjų ginklų žymėjimo ir susekimo taikymo klausimu, kurį 2009 m. vasario 24–25 d. Limoje surengė Peru, ir jame dalyvavo.

SLOVĖNIJA

Su ES valstybėmis narėmis pasikeitėme duomenimis apie fizinius ir juridinius asmenis, licencijuotus tarpininkauti sudarant su ginklais susijusius sandorius.

Esame sudarę keletą dvišalių susitarimų ir vykdėme veiklą su Vakarų Balkanų šalimis. Slovėnijos policija turi ryšių palaikymo pareigūnus Zagrebe, Belgrade ir Podgoricoje.

Slovėnija yra Pietryčių Europos bendradarbiavimo iniciatyvos centro narė. Šiuose projektuose aktyviai dalyvauja mūsų muitinė ir policija.

2008 m. ir 2009 d. Baudžiamosios veiklos tyrimo policija parengė ataskaitą dėl neteisėtos prekybos ginklais padėties Slovėnijos Respublikoje. Sistemingai rengiamoje ataskaitoje pateikiami visi duomenys apie nusikalstamas veikas, susijusias su nelegaliais arba legaliais ginklais, Slovėnijoje ataskaitiniais laikotarpiais ir apie užbaigtas baudžiamąsias bylas Slovėnijos teismuose. Be to, joje pateikiami duomenys ir padėties įvertinimas, susiję su incidentais, įvykdytais naudojant ginklus (savižudybes, sužeidimus), ir su legalių ginklų naudojimu įvykdant nusikalstamas veikas.

II.B. Dalyvavimas tarptautinių organizacijų veikloje ir pagal regioninius susitarimus vykdomame darbe įprastinių ginklų, ypač šaulių ir lengvųjų ginklų, srityje

ES toliau rėmė JT veiksmų programos dėl šaulių ir lengvųjų ginklų, kuri tebėra pasauliniu lygiu vykdomos veiklos pagrindas, įgyvendinimą. Rengdamasi kitam kartą per dvejus metus rengiamam valstybių susitikimui, kuris įvyks 2010 m., ir 2012 m. įvyksiančiai peržiūros konferencijai, ES savo santykiuose su trečiosiomis šalimis toliau skatino visišką JT veiksmų programos šaulių ir lengvųjų ginklų srityje įgyvendinimą. Šiuo laikotarpiu tarp susitikimų ES taip pat pradėjo nagrinėti konkrečius veiksmus ir projektus, kurie turės būti parengti bendradarbiaujant su JT NRB ir kitais paramos teikėjais, kad būtų stiprinamas ir gerinamas svarbiausio tarptautinio dokumento šaulių ir lengvųjų ginklų srityje įgyvendinimas. Tarybos sprendimas šiuo tikslu turi būti priimtas per pirmąjį 2010 m. pusmetį (išsamus Tarybos sprendimo aprašymas pateiktas II.A.1.1. skirsnyje).

Neribotos sudėties darbo grupė, sukurta siekiant sudaryti palankesnes sąlygas toliau svarstyti 2008 m. JT Generalinio sekretoriaus ataskaitos dėl Sutarties dėl prekybos ginklais rekomendacijų įgyvendinimą, 2009 m. buvo susirinkusi du kartus – kovo mėn. ir liepos mėn.

2009 m. ES taip pat buvo aktyvi Sutarties dėl prekybos ginklais klausimų srityje. 2009 m. spalio mėn. įvykusiame JT Generalinės Asamblėjos pirmojo komiteto 64-ajame posėdyje ES valstybės narės vieningai pritarė naujos JT Generalinės Asamblėjos rezoliucijos dėl Sutarties dėl prekybos ginklais projektui. Rezoliucijoje, kuriai pritarė visiška dauguma JT valstybių narių, išdėstytas sprendimas 2012 m. sušaukti tarptautinę konferenciją Sutarties dėl prekybos ginklais klausimais, kurią parengs penki parengiamieji komitetai, kurių posėdžiai vyks 2010–2012 m.

ES taip pat toliau dalyvavo šiame procese ir ragino trečiąsias šalis jį remti. ES valstybės narės aktyviai dalyvavo neribotos sudėties darbo grupės, kuri buvo įsteigta 2009 m., dviejuose posėdžiuose kovo mėn. ir liepos mėn., kad būtų sudarytos palankesnės sąlygos toliau nagrinėti, kaip įgyvendinamos 2008 m. JT Generalinio Sekretoriaus ataskaitoje dėl Sutarties dėl prekybos ginklais pateiktos rekomendacijos.

ES pateikė pareiškimus posėdžio pradžioje ir pabaigoje, o kelios ES valstybės narės svariai prisidėjo prie teminių diskusijų dėl Sutarties dėl prekybos ginklais taikymo srities, principų bei kriterijų. ES visiškai pritarė pirmųjų dviejų neribotos sudėties darbo grupės posėdžių procedūrinės ataskaitos priėmimui, pripažindama, kad reikia tarptautiniu mastu imtis veiksmų sprendžiant problemas, susijusias su nereguliuojama prekyba įprastiniais ginklais ir jų patekimu į nelegalias rinkas.

Europos Sąjungos įsipareigojimą propaguoti būsimą Sutartį dėl prekybos ginklais trečiosiose valstybėse taip pat patvirtino tai, kad priimtas ir įgyvendinamas Tarybos sprendimas 2009/42/BUSP, kuriuo trečiosiose šalyse remiamas procesas, kurio tikslas – Sutartis dėl prekybos ginklais, Tarybos priimtas 2009 m. sausio mėn. (išsamus Tarybos sprendimo aprašymas pateiktas II.A.1.1 skirsnyje).

2009 m. ES taip pat sustiprino bendradarbiavimą su ESBO, be kita ko, dalyvaudama atitinkamuose ESBO organuose vykusiose teminėse diskusijose šaulių ir lengvųjų ginklų bei įprastinių ginklų klausimais. Tarybos sekretoriatas jau 2009 m. rugsėjo 22 d. dalyvavo ESBO Bendradarbiavimo saugumo srityje forumo susitikime šaulių ir lengvųjų ginklų klausimais, kai ESBO dalyvaujančioms valstybėms buvo pristatyta ES šaulių ir lengvųjų ginklų strategija. Be to, siekdami išnagrinėti galimas būsimas ES ir ESBO iniciatyvas šaulių ir lengvųjų ginklų srityje, Tarybos sekretoriatas ir Komisija užmezgė ryšius su ESBO konfliktų prevencijos centru.

Be to, ES valstybės narės ėmėsi šių nacionalinių veiksmų:

ČEKIJOS RESPUBLIKA

Čekijos Respublika reguliariai dalyvauja tarptautinių organizacijų ir organų, kurie, inter alia, sprendžia šaulių ir lengvųjų ginklų, šaudmenų ir įprastinių ginklų problemas, t. y. JT ir ESBO, veikloje ir darbe, taip pat NATO veikloje ir projektuose, susijusiuose su šaulių ir lengvaisiais ginklais bei su įprastiniais ginklais.

ESTIJA

2009 m. Estija toliau gerino galiojančių šaulių ir lengvuosius ginklus reglamentuojančių dokumentų įgyvendinimą.

Dalyvaudami taikos palaikymo ar taikos stiprinimo operacijose Estijos gynybos pajėgų nariai naikino šaulių ir lengvuosius ginklus.

Estija prisijungė prie pagrindinių tarptautinių organizacijų, kurios dalyvauja, inter alia, veikloje, susijusioje su šaulių ir lengvųjų ginklų problemos sprendimu. Estija aktyviai dalyvauja su tomis organizacijomis susijusiose teminėse diskusijose. Estijos atstovai aktyviai dalyvauja keliose JT, ESBO, ES ir kitų tarptautinių organizacijų bei NVO surengtose tarptautinėse konferencijose, kursuose ir seminaruose, skirtuose šaulių ir lengvųjų ginklų problemoms. Be to, Estija remia derybas dėl tarptautinės Sutarties dėl prekybos ginklais.

SUOMIJA

2009